text:
TB verður umboðað í stórsteypadystinum
TB | 14/03/12
Seinastu árini hevur Stórsteypadystur verið spældur, áðrenn landskappingin byrjar. Soleiðis verður eisini í ár, tá meistararnar úr B36 møta steypavinnarunum úr EB/Streymi. Tað er Fótbóltssambandið, ið saman við Lions Club Føroyar, skipar fyri Stórsteypadystinum, millum meistaran og steypavinnaran frá seinasta kappingarárið. Ágóðan av dystinum letur Lions Club til vælgerandi endamál. Dysturin verður spældur í Gundadali á ovara vølli, leygardagin 17. mars, kl. 16:00.
Hvussu er TB umboðað?
Hóast TB ikki er eitt av liðunum í dystinum leygardagin, so er aldursforsetin tó væl umboðaður í hesum forvitnisliga dysti. Tað er soleiðis, at í øllum dystum, skal ein dómaratrio taka sær av at leiða dystin, og eina slíka trio hava vit í TB. Hesir hava víst stórt hegni at døma seinastu árini, og má hendan uppgáva sigast at vera teimum ungu harrunum, ein dygg álitisváttan.
Talan er um teir tríggir, Hallur Christiansen, Jónas Johannesen og Jan Hermansen. Allir kennast teir frá yngri árum, og valdi fyri nøkrum árum síðani, at fara á dómaraskeið hjá FSF. Síðan tá hava teir tríggir dømt eina ørgrynnu av dystum, og at síggja til, hava teir staðið seg heilt væl.
Ólukkutíð fyri Hall, so meiddi hann seg í knænum um vikuskiftið, og mátti tí melda avboð til dystin vegna skaða. Sum avloysari fyri Hall, og nýggjur makkari hesaferð, verður Kári Jóannsearson á Høvdanum úr Víkingi, sum sleppur at døma dystin. Fyrsti hjálpardómari verður Jan Hermansen, meðan Jónas Johannesen verður annar hjálpardómari.
Vit ynskja okkara monnum, bestu eydnu við spennandi uppgávuni, og vóna at teir fáa nógvar spennandi uppgávur framyvir. Halli ynskja vit eisini góðan bata við knænum, og vóna at hann skjótt megnar at manna TB trio aftur, saman við hinum tvøramonnunum.


c: text/html

text:
Minningarorð
13.01.2016 - 08:09
Átta dagar inni í nýggja árinum andaðist Jákup Joensen, fyrrverandi løgtingsmaður og vinnulívsmaður. Hann varð vanliga nevndur Jákup í Lopra.
Jákup náddi høgan aldur og var 86 ára gamal, nú hann legði árarnar inn. Føðingardagurin var 21. september 1929, og hann varð føddur í Sumba.
Jákup var sonur Poul Sofus Joensen og Paulu Sofie Joensen og búði barnaárini í Sumba. Hann tók studentsprógv í 1950, skiparaprógv í 1953 og stýrimans- og skipsføraraprógv í 1956. Soleiðis varð hann væl skúlaður til vinnu á sjónum.
Seinni búsetti Jákup seg í Lopra, og fór undir vinnuligt virksemi, her reiðaravirksemi, og nógv munnu minnast ”borgirnar” úr Vági. Fyrsti trolari Jákups, "Akraborg", varð bygdur í Sunnmøre í Noreg í 1961. Eisini í Føroyum lat hann byggja skip.
Vinnuligur kappi
Jákup í Lopra sá allar sínar dagar tað ovurhonds neyðuga í, at Føroyar skulu standa seg væl vinnuliga, tí inntøkur frá vinnuni eru týðandi partur av grundarlagnum undir samfelagnum og felags vælferðini.
Tað lá í hansara DNA at skipa fyri, og í 1977 tók hann saman við øðrum stig til at byggja Polarfrost í Vági, har hann gjørdist stjóri.
Í 1985 keypti hann Hotel Føroyar í Havn og gav tí navnið Hotel Borg.
Bæði hotel, skip og virki fóru tíverri av knóranum undir bankakreppuni, sum rakti samfelagið fyrst í 1990-árunum.
Millum seinastu vinnuligu framtøkini hjá honum var at seta felag á stovn í Lopra, sum lat kelduvatn úr Suðuroynni í tangar og seldi tað kring landið. Hetta virksemið seldi hann í 2012, og sum heild er Jákup mintur sum ein góður arbeiðsgevari
Jákup var ein sannur kappi, ein kempa í føroyskum vinnulívi, tá hann var uppá tað besta, og nógvir føroyingar hava vunnið sítt breyð í frambræðinum hjá Jákupi í Lopra.
Sambandsmaður um ein háls
Jákup Joensen var eisini uppi í politikki og hevði sæti í bygdarráðnum í Sumba í nøkur ár, og í 1994 valdu suðuroyingar hann á ting fyri Sambandsflokkin. Hann var tingmaður í fýra ár í skeiðinum, tá ið Edmund Joensen var løgmaður Føroya.
Í politikki hevði Jákup sínar egnu og sjálvstøðugu politisku meiningar innan fyri allan sambandspolitikk, og hann var ongantíð ræddur fyri at bera tær fram í almenninginum. Hann sá og talaði eisini til fyrimuns fyri Ríkisfelagsskapin og týdningin av honum fyri menningina av føroyska samfelagnum.
Politikkur – viðgerðir og avgerðir – er tíðum drúgvur leikur, og nógv ymisk sjónarmið skulu samansjóast og kompromis finnast. Hetta var stundum møtimikið hjá Jákupi, ið sum vinnulívsmaður var vanur við færri orð og meira handling.
Jákup í Lopra hevði sum vinnulívsmaður stórt innlit í føroyska vinnu, og tað kom flokkinum til góðar í politiska arbeiðinum. Sambandsflokkurin hevði við hesum ein politikara við góðum innliti og forstáilsi fyri tí, ið vinnan hevði tørv á. Sum sosial-liberalur politikari vildi hann eisini eitt gott og rímiligt samfelag fyri allar borgarar, har ið ein sterk hond er undir veikum bólkum í samfelagnum.
Politisk og vinnulig fyrimynd
Sjálvt um Jákup Joensen ráddi sjálvur í vinnuligum samanhangi og á egnum fyritøkum, var hann altíð semjusøkjandi í Løgtinginum, hjálpsamur og konstruktivur til at loysa trupulleikar.
Fyri Sambandsflokkin hevði Jákup stóran týdning, og flokkurin virðir hansara týðandi leiklut.
Gott er við greiðum og erligum meiningum, eisini í politikki, og eftirspurningur er altíð eftir slíkum persónum, ið natúrliga eru hollir samfelagsberarar.
Hann hevur sett síni týðuligu og sjónligu spor í samfelagnum og í heimliga umhvørvi sínum.
Fjørðurin rógvin
Undir løgtingsvalstríðnum í fjør vóru valevnir hjá Sambandsflokkinum um landið alt, og vit vitjaðu eisini sjúkrasongina hjá Jákupi á Sjúkrahúsinum á Tvøroyri. Hóast viknaður sást framvegis virksemisglóðin í eygum hansara, og vit fingu eitt gott seinasta prát.
Seinastu tíðina búði Jákup á røktarheiminum Hamragarði í Vági, har ið tey vóru væl um hann.
Tómrúmið eftir Jákup verður eyðvitað stórt hjá tykkum, ið eftir sita, men tað er helst ein uggi í tankanum um, at hann livdi eitt fult og langt lív.
Sambandsflokkurin ber við hesum Jákupi í Lopra eina seinastu heilsan.
Hvíl í friði góði stríðsfelagi.
Tú var av sonnum Føroyum ein góður sonur.
Bárður Nielsen
Formaður Sambandsfloksins

robotstxt: allowed

filter: keep


text:
Kommununnar gyltan møguleika
Nú eldraøki verður lagt út til kommununnar at umsita 1 januar, hava tær ein gyltan møguleika at skipa øki av nýggjum. At skipa eldrarøktina soleiðis, at tænastan og fakligheitin verður sett ovast á breddan. At heitar hendur hava hægstu raðfesting.
Vit hava seinnu árini havt nógv órógv um eldraøki, ov lítil játtan, ov nógv tíð til umsiting og skráseting og ein rúgva av starvsfólki, ið hava roynt at gjørt sítt besta og runnið skjótari fyri at náa tær uppgávur, ið alsamt minni tíð er til. Tænastan til okkara eldru borgarar er vorðin standardisera, soleiðis, at tað eru nøkur fá tilboð at velja ímillum, og hevur tú ikki tørv á júst hesum tilboðum, so hevur tænastan onki at bjóða tær. Hevur tørvurin til dømis verið gerandisrehabilitering, at gjørt verður reint ella keypt inn, so hevur hetta, nærum, ikki borið til.
Skráseting byggir á misálit
Ein kann spyrja seg sjálvan, hví skal meginparturin av teim dýrabæru minuttum, ið ein eldri kann fáa í heimarøkt brúkast til skráseting. Ikki minst, tá ið vit hava í huga, at starvsfólkini eru útbúgvin og tí hava førleika at meta um, um Maria orkar í bað í dag, ella heldur skal bíða til í morgin. Ístaðin hevur eitt rokniark avgjørt, at Maria skal í bað í dag, av tí einføldu orsøk, at tað er mikudagur. Lat okkum byggja skipanina uppá álit og heitar hendur, ið sleppa at brúka sína fakligheit og geva tað røkt, ið brúkarin hevur tørv á í dag, uttan mun til hvat rokniarki sigur.
Góð arbeiðsviðurskifti skapa
trivna
Fleiri kanningar hava víst, at nógv av teimum ið starvast í eldrarøktini ynskja fleiri arbeiðstímar enn tey fáa. Sum nú er, eru vaktirnar styttar og togaðir sundur við tí úrslitið, at heilsuhjálparin fær ein smábýttan arbeiðsdag og eitt tímatal, ið peningaliga als ikki røkkur til dagligu útreiðslurnar. Tað er eisini meira undantaki enn reglan, at hesi starvsfólkini fáa eitt fast starv. Fleiri noyðast tí at leitað sær eftir fleiri størvum við niðursettari tíð, fyri at fáa peningin at røkka. Hetta skapar strongd, eina stúran fyri ikki at fáa gjørt arbeiðið so væl sum ein ynskir og ein ótta fyri, hvussu ein skal klára seg, tá ið lønin ikki strekkir til.
Trivnaður millum starvsfólk gevur
nøgdar brúkarar
Ein íløga í góð arbeiðsviðurskifti, er ikki bert ein íløga í nøgdsemi hjá starvsfólkunum. Tað er ein sannroynd, at starvsfólk, ið kenna seg vird, eru fús at spenna seg enn meira út. Tí vilja góð arbeiðsviðurskifti geva nøgdari brúkarar, tí brúkarin merkir at hann fær eina betri tænastu. Er tað so, at 40 tímar arbeiðsvika er ov tungt til hetta yrki, latið so arbeiðsgevaran og fakfelagi viðgerða henda spurningin. Vegurin til trivnað á arbeiðsplássinum er, at lata fakligheitina og ikki rokniarki stýra dagligdegnum, at skipa arbeiðið soleiðis at starvsfólkini, so vítt gjørligt, fáa tað tímatal ið tey ynskja, og at tey fáa møguleikan at menna seg í starvinum.
Møguleikin at loysa hesar spurningar liggur nú í hondunum á kommununum. Tað er mín inniliga vón, at tær fara at bróta upp úr nýggjum, og bæði vænti og vóni eg, at vit komandi ár fáa eina nýggja eldrarøkt, har trivnaðurin hjá bæði brúkara og starvsfólki er í hásæti.


text:
Føroysk veitingarvinna var í miðdeplinum, tá umleið 12 føroyskar fyritøkur og kommunur luttóku á ONS oljumessuni í Stavanger herfyri.
Og nú ein av heimsins størstu boripallum, West Hercules, verður umvældur á Skálafjørðinum og har gevur arbeiði til hundraðtals føroyingar, varð serstakt ljós varpað á hesa stórhending á føroyska landabásinum.
Mong av teimum vitjandi steðgaðu á fyri at síggja stóru plakatina av boripallinum inni á Skálafjørðinum og fingu prát við borgarstjóran í Runavík, Magnus Rasmussen ella onnur á básinum.
Hann var ein av trimum borgarstjórum, sum var við til aljóða oljumessuna í Stavanger. Umframt borgarstjóran vóru eisini formaðurin í navnanevndini, havnarmeistarin og stjórin í oljuhavnini við á messuni.
Sjálvur hevur hann verið við til tær mongu seinastu messurnar í Aberdeen og Stavanger fyri at marknaðarføra Føroyar og serstakliga Skálafjørðin, og tað nýggja hesaferð var so, at oljupallur liggur á Skálafjørðinum um somu tíð, sum oljumessan varð hildin.
"Hetta hevur verið eitt einastandandi høvi at kunna um Føroyar sum veitingarland. Nógv fólk her vita ikki, hvussu framkomið samfelag Føroyar eru. At vit hava handverkarar, verkfrøðingar og tey fólk, sum nú einaferð tørvur er á í eini oljuvinnu, og at vit fáa gjørt eina slíka stóra umvæling. Og tað undrar ein part av fólkunum vit hitta her."
Magnus Rasmussen ivast ikki í, at eydnast henda uppgávan væl so fara at koma fleiri aðrar líknandi uppgávur í framtíðini.
"Eg havi eisini lagt til merkis, at tað snýr seg mest um at spara tíð. Klára vit hesa fyrstu uppgávuna til UG so hava vit tað í okkara CV og kunnu vísa á, at hetta megna vit. Og tá rokni eg við, at borifeløgini fara at hyggja at Skálafjørðinum eisini, og kunnu tey spara tíð við at koma henda vegin, so koma tey her heldur enn at fara til Norra ella Skotlands."
Hann hevur eisini fatan av, at føroyska kostnaðarstøðið er lægri enn tað norska. Og tað telur eisini. Tað sær rættiliga spennandi út og hevur tí verið áhugavert og øðrvísi enn undanfarnu árini borgarstjórin hevur verið á messu.
Magnus Rasmussen viðgongur, at tað var óheppið, at vit ikki raktu við olju heldur hesaferð. Men hann er vísur í, at hon er har, so tað krevur bara at bora nakað meira.
"Vit vita frá øðrum leitiøkjum, at tað verða boraðir nógvir brunnar, áðrenn rakt verður við. Tað fer at bragda fyrr ella seinni. Og tað at boripallurin kemur inn á ein føroyska fjørð fer at seta fokus á Føroyar framhaldandi.
Skálafjørðurin rætta staðið
-Nú eru fýra kommunur við, sum vilja bjóða seg fram til altjóða oljuvinnuna. Er pláss fyri øllum?
"Tað dugi eg ikki at siga, men eg haldi, at Føroyar eru so smáar, at tað má í hvussu er vera eitt pláss í landinum, sum átekur sær uppgávuna at vera oljuhavn. At alt oljuvirksemið verður á einum stað. Vit bjóða okkum fram, og aðrar kommunur gera tað eisini. So má tað vera upp til oljufeløgini, hvønn tey vilja brúka.
-Suðringar vísa á, at teirra havnir liggja tættari uppat eitt nú oljuleiðunum hinumegin markið!
"Tað er rætt. Men Føroyar eru allar ein útjaðari. Skálafjørðurin liggur mitt í landinum. Vit hoyra frá teimum, sum eru her, at tey eru sera væl nøgd við logistikkin. Tað tekur ein tíma at koyra til Havnar ella á flogvøllin. Og í nærumhvørvinum eru alskyns fyritøkur. So í míni verð er alt, sum talan fyri, at oljuhavnin eigur at vera á Skálafjørðinum, og at man eigur at satsa uppá eitt pláss í landinum til hesa uppgávuna.
Men tað verða onnur sum taka avgerð um tað. Vit bjóða okkum so fram, og eg haldi vit hava góð kort á hondini, og tað versner ikki tá tunnilin er komin heldur. Um aðrar kommunur og havnir í landinum bjóða seg fram við teirra tænastum, og hetta kann gagna Føroyum og vinnulívinum her á landi sum heild, so er tað bara gott.
-Tórshavnar Havn fer undir eina risastóta útbygging. Følir tú ikki, at hon skjótt kann blíva ein kappingarneyti hjá tykkum?
"Høvuðsstaðurin hevur nógv at siga eisini fyri tænastuvirksemið, har eru allar skrivstovurnar og tær mongu tænasturnar, sum ein høvuðsstaður eigur og kann bjóða fram eisini til oljuídnaðin.
Men eg trúgvi ikki veruliga uppá Havnina sum eina oljuhavn. Ferðamannaskip koma og nógvur innflutningur er har, so eg haldi, at oljuvirksemið, sum hevur við skip og oljupallar at gera hoyrir náttúrliga heima á Skálafjørðinum."
Magnus Rasmussen heldur tað vera sera heppið, at ONS oljumessan er um sama mundið, sum ein oljupallur fyri fyrstu ferð nakantíð verður umvældur í Føroyum, tvs. á Skálafjørðinum í meira enn ein mánað.
Borgarstjórin fer heimafturkomin at fylgja væl við gongdini á fjørðinum og læra av hesum so týðandi royndunum.
"Tá umvælingin er liðug fara allir partar at seta seg saman og vita, hvat kann gerast øðrvisi og betri. Vit fara so sjálvandi eisini at hyggja eftir umstøðunum, dýpinum ol. Her verður helst neyðugt við íløgum til at dýpa part av havnini til 20 metrar.
Vit læra alla tíðina og síggja, hvat man skal arbeiða fram ímóti, um hetta verður ein veruleiki í framtíðini eisini, og hvat man tá fær tørv á."
Borgarstjórin sigur at enda, at tað er at fegnast um, at eitt oljufelag sum Statoil í sínum leitiarbeiði í Føroyum hevur tikið so nógv hædd fyri føroyskum fyritøkum og teirra tænastum. Eisini rósar hann PAM Offshore Service og hinum føroysku og útlendsku fyritøkunum fyri at hava gjørt tað møguligt at taka ein av heimsins pallrisum inn á Skálafjørðin.
Kelda: Oljan.fo
EksternLeinkja1: http://oljan.fo/m-28509-bjoda+skalafjordin+fram+til+altjoda+oljuvinnuna.savn#.VAl8-mB0x9A


text:
Nógv er at seta seg inn í, eftir at tað í Føroyum eru komnar nýggjar reglur at byggja eftir, sum taka støði í nýggju bygningskunngerðini, BK17, ið varð sett í gildi við ársbyrjan 2017.
Byggiharrasamtak Føroya og Ráðgevarafelagið ynskja, í samstarv við Landsverk, at virka fyri at byggivinnan er ílætin at umsita og handfara nýggju byggireglugerðina BK17, og bjóða í felag út skeið í nýggju bygningsreglunum. Talan verður um trý ymisk skeið, ið taka støði í BK17, og sum verða hildin seinna hálvár 2017. Sum ein liður í at førleikamenna vinnuna, endar hvørt skeið við einari uppgávu, ið – um staðið royndina – gevur eitt próvbræv. Byggiharrasamtak Føroya og Ráðgevarafelagið arbeiða móti, at byggiharrar og byggimyndugleikar í framtíðini kunnu krevja, at tey, sum søkja um byggiloyvir, í ávísum førum skulu hava próvbræv fyri at hava staðið roynd í BK17.
Tað fyrsta skeiðið, sum verður 30. og 31. august, fara Ragnar Mouritsen frá Sp/f RAM og Søren Aggerholm frá SBI – Statens Byggeforskningsinstitut – at standa fyri. Hetta skeiðið, sum verður hildið yvir tveir dagar, tekur støði í kapittul 7 í BK17, ið er Orka. Fyrri dagurin verður um orku sum heild við atliti at BK17, meðan seinni dagurin snýr seg um útrokningar av orkukørmunum í forritinum BE15.
Næsta skeið, ið verður síðst í oktober 2017, tekur støði í kapittul 5, Brunaviðurskiftir. Tað verður MARSH A/S, ið kemur at standa fyri hesum skeiði, og tekur tað 3 dagar. Tað seinasta skeiðið verður í november/desember, og tekur hetta skeið støðið í teimum írestandi kapitlunum. Tað vera Rúni Abrahamsen, stjóri í MAP, og Marius Müller, deildarleiðari hjá Tórshavnar Kommunu, ið koma at hava hetta skeiðið.
Skeiðið er ætlað ráðgevum, byggimálsviðgerum og øðrum, ið hava hollar royndir við myndugleikaprosjektum. Fyriskipararnir tilskila sær rætt til ikki at taka umsøkjarar inn, sum ikki lúka fortreytirnar um førleikar.
Tað er ikki nakað krav at melda seg til báðar dagar, tí møguligt er at melda seg til bert annan dagin. Kostnaðurin er 3.500 krónur fyri hvønn dagin, men um ein teknar seg til báðar dagarnar, er prísurin 6.000 krónur. Nærri kunning um skeiðini kemur seinni.
Nærri kunning um tilmelding kemur seinni, tó ber til at tekna seg til skeiðið longu nú hjá Byggiharrasamtaki Føroya, t-postur: malu@lv.fo, ella við at ringja á tlf. 290 880.


text:
Rannvá hevur fingið góðar afturmeldingar
Mentan11-11-2017 - 19:46 - Jóanis Albert Nielsen
Føroyska songkvinnan Rannvá Álaberg, hevur givið eitt nýtt staklag út, "Hví sakni eg teg".
Rannvá hevur seinastu tíðina arbeitt við nýggjum tilfari og nýggja staklagið er væl mótikið í miðlinum og rundanum fólk.
–Tað hevur stóran týdning fyri meg, at skapa tónleik og at fólk viðurkenna tað sum eg brenni fyri. At fáa góðar afturmeldingar gevur mær styrki at halda áfram, sigur Rannvá við einum smíli.
Fyri Rannvá kemur teksurin altíð fyrst og síðan verður eitt lag smíða sum hóskar seg væl til.
Hugskotið til staklagið "Hví sakni eg teg", er komið tá hon hevur koyrt ímillum fjarðar. – Tá eg koyri einsamøll siti eg í mínum egna hugaheimi og fái íblástur frá øllum sum hendur rundanum.
Føroyingar kunnu vænta sær meira tilfar frá unga talentinum ið greiður frá, at hon hevur fleiri løg sum bíða, at sleppa í upptøkuhøli.


text:
Allar nevndir endaliga skipaðar
TB | 28/11/16
Tvøroyrar Bóltfelag kundi stutt eftir eykaaðalfundin boða frá, at starvsnevndin hevði skipað seg, tá høvdu hinar báðar nevndirnar ikki skipað seg. Men nú eru bæði fótbóltsnevndin og ungdómsnevndin skipaðar.
Í fótbóltsnevndini hjá Tvøroyrar Bóltfelag verður Bjarni Nygaard formaður, meðan Jan Ole Farstad verður næstformaður. Hinir í nevndini eru Dan Erik Johansen, Hans Olaf Johannesen, Magni Petersen og so er Tórbjørn Hermansen eykalimur.
Ungdómsnevndin hjá Tvøroyrar Bóltfelag skipaði seg við Allan Smedemark sum formanni, Kristian Olsen verður skrivari í nevndini. Jóhan Petur Olgarsson og Signar Strøm eru nevndarlimir.


text:
Ingi Samuelsen
29.07.2016 - 19:32
Vaktarfyritøkan Ansni átekur sær nú ábyrgdina av, at ein bastardur av einum Merki varð vundin á stong uttan fyri Dómaraskrivstovuna í morgun.
Í eini almennari fráboðan skrivar Helgi Justinussen, stjóri á Ansni:
”ANSNI vil hervið koma við umbering í sambandi við keðiliga mistakið, ið tók seg upp við flagging á Dómaraskrivstovuni í dag, har okkara fólk ikki gáaði eftir, at tað var eitt av teimum skeivu fløggunum úr Danmark, ið ANSNI hevði fingið útflýggjað, ið varð hongt á stong.
Vit harmast, og taka ábyrgd av mistakinum, og vilja tryggja okkum, at hetta ikki kemur fyri aftur.
ANSNI hevur flaggingina hjá Dómaraskrivstovuni, og øðrum stovnum, um hendi.”


text:
Fólk, sum vitjaðu í Saksun stúrsaðu við, tá tey sóðu eina heilsan til ferðafólk, málað upp á ein viðfestivogn, ið varð stillaður so hann sást væl, tá komið varð til bygdar.
”Hetta er ikki Disneyland. Ferðafólk, farið heim” stóð skrivað á enskum við stórum, svørtum, tó kámum, bókstavum. Sí grein
Vognurin varð stillaður fram um middagsleitið í gjár, og varð tikin burtur aftur í morgun.
Jóhan Jógvansson, stórbóndin í Saksun, viðgongur, at tað var hann, sum setti vognin við heilsanini fram í gjár.
Men hann ynskir ikki at grundgeva fyri hví. Sigur seg hava verið so mikið nógv frammi í miðlunum viðvíkjandi trupulleikum við ferðavinnuni, at tey, sum hava ábyrgdina, mugu hava fingið boðskapin við nú.
Hann sigur tó somikið, at heilsanin ikki var ætlað til tey ferðafólk, sum vitjaðu Saksun júst í gjár. Nei, heilsanin var ætlað nýggju menningardeildini hjá Visit Faroe Islands, sum vitjaði í Saksun í gjár. Les: Visit Faroe Islands sett menningarleiðara og menningarsamskipara
Fólkini á staðnum mugu spæla við
Guðrið Højgaard, stjóri fyri Visit Faroe Islands, váttar at fólk frá Visit Faroe Islands vóru í Saksun í gjár.
- Nýstovnaða Menningardeild okkara er júst farin til verka, og í hesum sambandinum vitjar hon runt og tosar við fólk, sum hava tilknýti til ferðavinnuna.
- Vit eru varug við, at bóndin í Saksun hevur ávísar meiningar um ferðafólk, og vit royna veruliga eisini at gera nakað við hesar avbjóðingarnar eisini, sigur Guðrið Højgaard.
Guðrið Højgaard
Hon vísir á, at tað eru tveir myndugleikar, sum hava ábyrgdina í hesum føri, Visit Faroe Islands og so Sunda kommuna.
- Sunda kommuna hevur veruliga gjørt nógv fyri at fáa loyst málið. Konkret við eitt nú at betra um parkeringsviðurskiftini og seta almenn vesi upp. Vit og kommunan ynskja eisini at gera meira í Saksun, men tað er ein treyt, at lokalu aktørarnir eisini vilja vera við, sigur Guðrið Højgaard.
- Vit eru avgjørt sinnað bæði at skipa fyri og at finna fígging fyri tí, sum skal gerast. Men tað er treytað av, at tað verður gjørt í samstarvi við fólkini, sum búgva og virka á staðnum.
- Sum eg skilji høvdu tey ein góðan fund í Saksun í gjár, har okkara menningardeild og fólk frá Sunda kommunu fingu innlit í tørvin og ynskini hjá fólkunum á staðnum. Arbeiðið heldur fram, og vónandi finna vit eina loysn til gagns fyri allar partar, sigur Guðrið Højgaard.
Mynd úr ferðafólkafaldara


text:
Leygardagin 6. august frá klokkan 16:00 til 17:00 bjóðar Summar Festivalurin í samstarvi við Føroya Tele, Eta, Føroya Bjór og Gadus smakkiroyndir, tónleik og hugna í Telegarðinum.
Eta bjóðar smakkiroyndir av fisk & chips
Føroya Bjór bjóðar smakkiroyndir
Føroya Tele bjóðar poppkorn og okkurt leskandi
Andras Sólstein hugleiðir um fiskivinnu, samskifti og undirhald
Blue Coat Brass band spælir
Klovnurin Bubu leggur leiðina framvið
Avmarkað nøgd er av ábiti og drykkjuvørum, og tiltakið endar kl. 17:00 stundisliga.


text:
Eini hús, sum stóðu í vegin fyri útbygging av einum handli við Landavegin í Havn, vórðu í nátt flutt í heilum líki út á Hamrin á Argjum.
Vegirnir mátti steingjast fyri vanliga ferðslu meðan stóri og breiði flutningurin fór fram í eini ferð millum 10 og 15 kilometrar um tíman. Portalurin skilir á lagnum, at flutningurin gekk væl, og at húsini nú eru komin upp á pláss á nýggju grundini í øllum góðum.
Articon stóð fyri arbeiðinum at flyta húsini.
Myndirnar hevur Olaf Olsen tikið
[Teksturin dagførdur kl. 10.53]


text:
Tað verður hervið gjørt kunnugt, at almennur eykabýráðsfundur verður hildin hósdagin tann 28. september 2017 kl. 19.00 í býráðshúsinum við niðanfyri standandi dagskrá:
- Fyrsta viðgerð av uppskoti til fíggjarætlan kommununar (karmar) fyri 2018 og tilmæli frá fíggjarnevndini í málinum.
- Onnur viðgerð av uppskoti til eykajáttan sambært umsókn frá Fuglafjarðar sløkkiliði um keyp av sløkkiliðsakfari vm. til Fuglafjarðar sløkkilið. 1. Viðgerð hevur verið á býráðsfundi 14. September 2017 og varð eykajáttanin beind til 2. og endaliga viðgerð á býráðsfundi 28. September 2017.
- Umsókn frá Pelagos um endaligt byggiloyvi til uppisjóvarvirki og tilmæli frá teknisku nevndini í málinum.
- Tilmæli frá teknisku nevndini um bygging, sum ikki krevja byggiloyvi, hetta vísandi BK-17, sum sett varð í gildi tann 1. januar 2017.
- Mál viðvíkjandi leigumáli fyri orkudepilin á Kambsdali og tilmæli frá teknisku nevndini í málinum.
Fuglafjørður, tann 22. september 2017
Fuglafjarðar býráð
Sonni á Horni
borgarstjóri


text:
Í aldursbólkunum upp til 12 ár hevur spælskipanin lítlan og ongan týdning, tí við spæli og stuttleika er fokus á at menna førleikarnar hjá tí einstaka. Venjarin eigur at útvega sær vitan um børn, eitt nú hvussu tey rørsluliga og kropsliga mennast. Venjarin skal somuleiðis hava vitan um venjing og læring, og hvussu foreldrini kunnu gerast viðspælarar. Fyrstu árini er fjølbroytni lyklaorð í venjingunum.
At leggja til rættis fær harafturímóti stóran týdning í aldursbólkunum 10 og 12 ár. Áðrenn venjarin játtar at venja eitt lið, eigur viðkomandi at hugsa um sjálva uppgávuna, og hvat endamálið er við arbeiðnum?
Venjarin má í samstarvi við felag ella høvuðsvenjara finna útav, hvat børnini skulu læra, og hvussu tað skal raðfestast. Samandrátturin aftast er ein góð vegleiðing, um ein stendur á berum, tí har eru leiðbeiningar um, hvat er skilagott at leggja dent á í ymsu aldursbólkunum, tá talan er um tekniska/taktiska venjing, kropsliga venjing og tað sosiala.
Føroyski leisturin hevur ásetingar um, hvat spælararnir í ymsu aldursbólkunum skulu læra, um teir seinni ynskja at gerast landsliðsspælarar. Ásetingar eru eisini um, hvussu nógv aldursbólkurin eigur at vekta høvuðsøkini; tann tekniska-, taktiska-, kropsliga- og sálarliga partin.
Sjálvandi ber ikki til at veita nakra vissu fyri, at spælarin, sum fylgir hesum, kemur á landsliðið, tí nógv annað ger seg galdandi á vegnum – ikki minst, um spælarin hevur rættan hugburð. Men eisini um spælarin venur tey røttu tingini, tey røttu tíðspunktini, í rættari raðfylgju og í hóskandi mongd. Hetta er høvuðsábyrgdin hjá venjaranum, og tí hevur tað ovurstóran týdning, at feløgini hava ella menna dugnaligar barna- og ungdómsvenjarar.


text:
Nýggir nevndarlimir í Eik27-05-2016
Á eykaaðalfundi 27. mai 2016 hevur nevndin í TF Holding valt nýggj umboð í nevndina í Eik Banka.
Føðingardagsferðin hjá Bassa27-05-2016
Nú bjóðar Bassi aftur børnunum í stóran føðingardag hesaferð saman við Gyklaranum Ásbjørn. Ársins fyrsti Bassaføðingardagur verður mikudagin 1. juni kl. 16.30 á Norðoyastevnu í Klaksvík
Viðmerkingar til skuldsetingar móti Eik25-05-2016
KvF sendi í gjárkvøldið sendingina ”Skattamálið”, ið viðgjørdi eitt skattamál hjá Eik, ið framvegis er til viðgerðar hjá TAKS.
Urtagarðskvøldini liðug25-05-2016
8 urtagarðskvøld hava verið kring landið, og 400 fólk hava fingið íblástur til urtagarðin.
Eik legat til lesandi23-05-2016
Eik bjóðar nú føroyingum undir útbúgving stuðul til uppihald uttanlands


text:
Netbankin
Við Netbankanum ber til at avgreiða tíni dagligu bankaørindi so sum at síggja saldu og gera flytingar skjótt og lætt á telduni. Tær nýtist ikki at hugsa um upp- og afturlatingartíðir í Eik.
Hjá privatkundum í Eik er Netbankin ókeypis at stovna og hava. Les meira undir "Treytir og kostnaðir".
Ung
Ert tú 13 til og við 14 ár kanst tú fáa Kontukaga, tv.s. tú kanst síggja saldu og kontuyvirlit, men ikki gera flytingar.
Ert tú 15 til og við 17 ár kanst tú fáa Netbanka. Les meira um hetta her.
Bílegg netbankan her


text:
Orð og lag: Fredrik Wisløff
Týtt: Jákup S. Zachariassen
Upprunaheiti: Gud være lovet, min sjel er frelst
1. Prís veri Gudi, frelst er mín sál
í blóðsins fullgildi eina!
Ei kanst tú vísa mær betri mál
– eg velji blóðið.
Mín skitni búni er snjóhvítt skrúð,
hjá Gudi standi eg reinur nú
í blóðsins fullgildi eina!
2. Eg var fortaptur, sá ongan veg,
men sá so frelsandi blóðið!
Tá eingin makt kundi frelsa meg,
tá frelsti blóðið!
Mín tunga byrði varð tikin av,
eg tveitti meg í Guds náðihav
– takk fyri reinsandi blóðið!
3. So lat nú koma bert, hvat ið má
– sum verju havi eg blóðið!
Um Satans vald enn meg herjar á
– eg havi blóðið!
Mín sigur ævigt er Jesus Krist,
tí blóðið heldur, tað veit eg vist
– takk fyri dýrmæta blóðið!
4. Lov, tøkk og prís nú tær veri, Gud
– takk fyri loysandi blóðið!
Takk, at tú gavst mær so sælan lut,
– takk fyri blóðið!
Tá eg har heima í hvítum skrúð
skal syngja lovsong sum aldri nú,
tá tøkk fær Gud fyri blóðið!


text:
Í næstum verður lýst eftir KBU læknum til Landssjúkrahúsið. KBU er stytting fyri Klinisk basisuddannelse, sum er fyrsta stigið víðari á yrkisleiðini hjá útbúnum læknum.
Nýútbúnir føroyskir læknar hava áður verið noydd at søkja føroysku KBU størvini í donsku skipanini, og tí á jøvnum føti við aðrar læknar, ið hava lisið í Danmark. Men nú eru heilsumyndugleikar í Føroyum og Danmark komnir ásamt um, at føroyskir læknar fáa framíhjárætt at søkja útbúgvingarstørvini í Føroyum.
Endamálið er at styrkja um sambandið við føroyskar læknar tíðliga í teirra útbúgvingarskeiði, fyri at økja um møguleikan fyri at hesi velja Føroyar aftur seinni í teirra yrkisleið.
Føroyar er eitt vælumtókt útbúgvingarstað, og stórur eftirspurningur hevur tí verið millum læknalesandi í Danmark at taka basisutbúgvingina í Føroyum. Tað hevur viðført, at fleiri føroyingar, sum lesa í Danmark, ikki hava fingið KBU-starv í Føroyum, hóast tey ynsktu tað.
Størvini, sum verða sett eftir nýggju tilgongdini, eru tí ikki partur av vanliga lutakastinum hjá donsku heilsumyndugleikum. Tó verða tey størv, sum ikki verða sett, lutaði út eftir fyrrverandi mannagongdini.
Uml. 10 útbúgvingarstørv eru ásett árliga, og á Landssjúkrahúsinum fegnast vit um ta nýggju skipanina, og vóna at síggja jalig árin komandi árini.
Fyrstu lýsingarnar eftir KBU læknum koma væntandi út í hesu vikuni.


text:
Eg havi altíð arbeitt, hóast eg havi gingið í skúla. Men tá eg byrjaði at lesa á universitetinum, helt eg at tað var umráðandi at hava hundrað prosent fokus á skúlanum. Men nú er tíðin komin til at finna mær... Continue reading →
Fyri at tað skuldi verða 100% rættvíst hvør vinnarin bleiv, valdi eg at nýta www.randompicker.com til at finna vinnarin. Eg taldi hvussu nógv høvdu luttikið í kappingini, tastaði talið inn og síðani bleiv eitt tilvildarligt tal drigið. Hetta talið bleiv... Continue reading →
The story of my life! Eg elski mín lesna, men viðhvørt er tað so møtumikið at fara í gongd við skúlatingini, at eg heldur lati vera. Hetta er ikki gott.. Men hvat vanta tey? 300 síður at lesa um vikuna.... Continue reading →
Mær dámar væl at endurskapa okkurt sum eg kanska ikki eri so glað fyri longur. Sum kjólin eg keypti í seinasta summar. Mær dámar so væl blómumynstrið, men tað er okkurt við sniðinum, sum ger at eg sjálvdan brúki hann.... Continue reading →
Hygg inná síðuna hjá SukurSøtt á facebook, fyri at síggja nærri um hvussu tú kanst vera við í kappingini, um tvey atgongumerkir. Mítt Land er ein konsert dagur sum verður í Amager Bio í Keypmannahavn. Fleiri av fremstu føroysku nøvnunum,... Continue reading →
Áhh eg elski at síggja stjørnurnar á “the red carpet” (á føroyskum “reyaða langmotta, gólvdregil, langteppi) so eg haldi meg til tað enska! “Emmys 2016” var í nátt og tað er ein av heilt stóru prís tiltøkunum, sum bleiv hildið í... Continue reading →
Eg elski summar og at kunna vera í summarkjólum, tunnum jakkum og løttum skóm. Men tíðin gongur skjótari enn vit klára at fylgja við og nú er heyst! Heystið er eisini deiligt. Tað er kaldari uttanfyri og alt kennist eitt... Continue reading →
Eg var í góðum lag tá eg vaknaði í morgun. Eg fór tíðliga upp og hevði góða tíð. Fyrilesturin var fínur og eg hevði eina spennandi avtalu aftaná døgurða. Eg hevði eisini avtalað við sjeikin at vit skuldu fara at... Continue reading →
Í gjár var “TøseTirsdag” aftur á skránni í Cinnemaxx í Aarhus. Eitt av mínum yndis tiltøkum at fara til, har kvinnur í øllum aldri samlast saman, til eitt hugnaligt kvøld. (Eg havi sagt tað fyrr, men hetta hevði verið upplagt... Continue reading →
So var aftur tíð til eina nýggja uppskrift til Á tilboðsblaðið! Juhuuu Hesuferð gjørdi eg tvær uppskriftir, har “Pannukøkur á spjóti” er í blaðnum og “Fylt jarðber” kanst tú finna á heimasíðuni hjá Á sum eitur http://ahandil.fo/category/sukursoett-12/. Har hevur SukurSøtt fingið... Continue reading →


text:
Sp/f C. Christiansen hava sett ein nýggjan hjartastartara upp uttanfyri høvðusdyrnar á verkstaðið teirra á Strondum.
Tískil eru nú 4 hjartastartarir skrásettir á Strondum. Teir eru uppsettir á hesum støðum:
- Stranda skúla
- Heilsumiðstøðini
- Vaðhorn
- Verkstaðnum hjá Sp/f C. Christiansen
Á heilsumiðstøðini hongur hjartastartarin beint innan fyri hurðina til fysioterapi, sum er í sunnara enda á heilsumiðstøðini. Fyri at koma framat honum skal glasið til eina lyklaboks brótast, so sleppast kann inn. Myndir við vegleiðing síggjast her.
Á Vaðhorn hongur hjartastartarin beint innanfyri høvðusdyrnar. Stjórin á Vaðhorn upplýsir, at hevur man brúk fyri hjartastartarinum uttanfyri arbeiðstíð, er man vælkomin at bróta vindeyga í hurðini, so sleppast kann framat honum.
Myndinar niðanfyri vísa hjartastartaran, sum er settur upp uttanfyri verkstaðið hjá Sp/f C. Christiansen. Sjóvar kommuna takkar Sp/f C. Christiansen fyri, at teir hava tikið stig til at seta ein hjartastartara afturat upp í kommununi.
Sjóvar kommuna arbeiður við at seta ein hjartastartara upp í øllum bygdunum í kommununi. Vit vóna vit at hetta verður avgreitt heilt skjótt.
Á heimasíðuni www.hjartastartari.fo kann man síggja allar hjartastartarar ið eru skrásettir í Føroyum. Á hesari síðu fæst eisini vegleiðing um, hvussu ein nýtur ein hjartastartara.


text:
Starvsfólk á dagstovnum fáa løn í desember
Sunda kommuna fylgir tilráðingini frá kommunala arbeiðsgevarafelagnum og fer at gjalda løn til allar námsfrøðingar og starvsfólk á dagstovnunum sum vanligt í desember.
Sí tíðindaskriv niðanfyri:
Kommunurnar rinda námsfrøðingunum fulla løn í desember
Kommunala Arbeiðsgevarafelagið hevur avgjørt at rinda námsfrøðingunum og hjálparfólkunum, sum eru rakt av verkbanni og verkfalli, fulla løn í desember, eftir at Pedagogfelagið ikki sær seg ført fyri at hjálpa sínum limum. Verkbannið stendur kortini við, og ov nógv útgoldin løn verður mótroknað í januarlønini
Kommunala Arbeiðsgevarafelagið hevur í dag avgjørt at rinda námsfrøðingunum, sum eru raktir av verkbanni og verkfalli, fulla løn í desember fyri at geva námsfrøðingunum jólafrið. Verkbannið stendur kortini við, og ov nógv útgoldin løn verður mótroknað í januarlønini.
-Vit vóna, at Pedagogfelagið í januar hevur fingið síni viðurskifti í rættlag, soleiðis at fakfelagið tá verður ført fyri at rinda sínum limum løn, so leingi arbeiðssteðgurin á námsfrøðiliga økinum stendur við, sigur Annika Olsen, forkvinna í Kommunala Arbeiðsgevarafelagnum.
Hon leggur dent á, at jólini hava við sær, at talan er um eina serstøðu, og tí víkja kommunurnar í jólamánaðinum frá síni upprunaligu støðu um ikki at gjalda lønir út, so leingi arbeiðssteðgur valdar á hesum arbeiðsøki.
-Vit eru greið yvir, at hetta stigið kann hava við sær, at stríðið á námsfrøðiliga økinum gerst longri, tí mistar lønarinntøkur ikki ávirka desember, men nú hava vit í øllum førum givið námsfrøðingunum jólafrið, og so vóna vit at hittast aftur við samráðingarborðið at loysa ósemjuna á námsfrøðiliga økinum, sigur Annika Olsen.
Kommunala Arbeiðsgevarafelagið


text:
Orð: Albert Benjamin Simpson
Lag: James H. Burke
Týtt: Jákup Olsen
Upprunaheiti: A missionary cry
1. Í hundraðtúsundtali her
ein sálin eftir aðra fer
um deyðans køldu gátt;
til dóms tey uttan Kristus gá –
ei ljós, ei vón, ein framtíð grá;
ein svørt og ævig nátt,
ein svørt og ævig nátt.
Niðurlag: Í túsundtali dag um dag
tey fara skjótt avstað,
tey fara burt til dóm,
tey fara burt til dóm.
2. Guds Andi, okkum fylli tú
við kærleika, við vón og trú,
og ger tú okkum sterk,
at gull og silvur leggjast má
for Jesu fót sum offur – tá
skal fremjast Harrans verk,
skal fremjast Harrans verk!
3. Tú biðjandi! Í Jesu navn
trong inn í Harrans opna favn,
halt á og troyttast ei!
Statt fastur bert í stríðnum her!
Tú veitst, at skjótt at enda er
hin myrka stríðsins leið,
hin myrka stríðsins leið.
4. Skjótt kemur Harrin; henda nátt
nú liðin er at enda brátt –
áh, nýt tí tíðina,
og ber tað fram, hitt glaða ljóð,
um frið við Jesu dýra blóð
til hvønn ein syndara,
til hvønn ein syndara!
5. Lat okkum virka! Tíðin fer,
og mannasálir doyggja her
í myrkri, uttan frið;
hin frelsa frí, sum Jesus vann
til tín og mín – áh, keypti hann
ei teimum frelsu við,
ei teimum frelsu við!
6. Í túsundtali foldum frá
tey fara, og tey koma tá,
har nátt ei enda fær;
lat okkum nýta dagin væl,
at teirra blóð ei krevjast skal
av hondum tær og mær,
av hondum tær og mær!


text:
Hví vilja samgonguflokkarnir ikki, at starvsfólk skulu kunna kenna seg trygg við at varskógva? Hví vil landsstýrið, at bankar skulu hava varskógvaraskipan, men ikki almenn arbeiðspláss? Og hví velur samgongan – eisini í hesum máli – at vera eftirbátur, heldur enn undangonguland?
Ber til at finna bara eina haldgóða grundgeving fyri, hví vit ikki skulu hava eina varskógvaraskipan fyri starvsfólk í almennum starvi?
Varskógvaraskipan neyðug
Søga okkara vísir tíverri, at persónligu avleiðingarnar kunnu gerast ógvusligar, um starvsfólk velur at varskógva alment um óreglusemi ella viðurskifti, ið eru ólóglig. Hetta vísti dømið hjá Strandfaraskip Landsins herfyri ómetaliga væl.
Har varð tað fíggjarleiðarin – tann, ið varskógvaði – sum misti starvið, hóast tað kanska var landsstýrismaðurin í vinnumálum, sum í veruleikanum átti at mist starvið. Tí sjálvt Løgtingsgrannskoðararnir staðfestu, at landsstýrismaðurin ikki hevði fylgt lógini. Hetta var júst tað, ið tann, ið varskógvaði hevði gjørt vart við.
Men kortini vil samgongan ikki tryggja við lóg, at til dømis fíggjarleiðaran á Strandferðsluni kann siga okkum frá, um okkurt ólógligt fer fram, uttan at hetta skal fáa stórar persónligar avleiðingar?
Verandi støða ger, at nógv starvsfólk uttan iva frávelja at varskógva um óreglusemi í framtíðini. Tað er natúrliga avleiðingin, um vit ikki skipa eina veruliga varskógvaraskipan, ið bæði tryggjar at óreglusemi kann verða fráboðað dulnevnt, og við lóg verjir tann, ið fráboðar óreglusemið.
Hví fær peningur størri trygd enn menniskju?
Men tað eru ikki innan øll samfelagsøki, at samgongan ikki ynskir varskógvan. Tí fyri stuttum legði landsstýrið eitt uppskot til lógarbroyting fyri føroysku bankarnar, har hesir verða álagdir við lóg at hava varskógvaraskipan. Eina skipan, har bankastarvsfólk dulnevnt skulu kunnu fráboða um óreglusemi. Men hetta er eftir øllum at døma ikki ein møguleiki, ið samgongan og landsstýrið ynskja at geva starvsfólkum í almenna geiranum, ið røkja týðandi uppgávur vegna alt Føroya fólk – herundir nógvar uppgávur, ið hava við umsorgan, menning og røkt av menniskjum at gera.
Hví skulu alment sett starvsfólk ikki hava sama møguleika?
Er hetta enn eitt dømi um, at peningur fær størri trygd og rættindi enn menniskju?
Fráboðanarskylda og varskógvararættindi mugu fylgjast
Samstundis vita vit, at tað er ein skylda hjá nógvum almennum starvsfólkum at boða frá, um óreglusemi fer fram. Men hesi somu starvsfólk eru ikki tryggjað neyðug rættindi í lóg, og hava ikki atgongd til eina varskógvaraskipan, ið kann verja tey. Hetta er ikki nøktandi. Á ein hátt er manglandi varskógvaraskipanin eitt hol í okkara rættarsamfelagi.
Hartil er greitt, at tað eru nógv ymisk – og til tíðir mótstríðandi – lóggáva og atlit knýtt at varskógvan. Eitt nú talufrælsið, tagnarskylda, fólkaræðið, loyalitetur mótvegis arbeiðsgevara, og somuleiðis loyalitetur mótvegis samfelagnum við at tryggja, at ólógligt virksemi ikki fer fram ótarnað. Starvsfólk vilja tí ofta koma í eina tvístøðu. Hetta ger tað enn meira neyðugt at seta í verk eina væl skipaða varskógvaraskipan, so starvsfólk ikki ivast í, hvørji rættindi og møguleikar tey hava, tá umræður at gera vart við óreglusemi.
Føroyar eru eftirbátur í mun til onnur lond
Tað er ikki uttan orsøk, at vit síggja, at uttanlands seta alsamt fleiri fyritøkur, stovnar, kommunur v.m. í verk varskógvaraskipanir. Eisini eru fleiri lond – eitt nú Noreg – ið hava sett í verk varskógvaraskipan fyri starvsfólk, ið starvast í almenna geiranum.
Hyggja vit at Danmark, so er talið av varskógvaraskipanum vaksið í stórum. Fleiri kommunur hava hvør í sínum lagi sett í verk skipanir, eins og nógvar fyritøkur og stovnar. Í dag eru sostatt fleiri hundrað fyritøkur, kommunur og feløg v.m., ið hava sett á stovn varskógvaraskipanir til starvsfólk.
Føroyar sum undangonguland
Føroyar kundu – um Løgtingið samtykti uppskotið um varskógvaraskipan frá Tjóðveldi – verið undangonguland á hesum øki. Hetta við at land og kommunur í felag skipaðu eina varskógvaraskipan fyri øll starvsfólk bæði hjá landi og kommunum.
Men samgongan valdi at fella hetta málið. Kann bara undrast. Tí hví vil samgongan ikki, at starvsfólk skulu kunna kenna seg trygg við at varskógva? Og hví velja samgonguflokkarnir – eisini í hesum máli – at vera eftirbátur, heldur enn undangonguland?
Hetta fara vit at broyta um vit fáa møguleikan eftir valið – og skulu vit fáa henda møguleikan, er neyðugt við tínum áliti á valinum 1. september.
Kristina Háfoss
Løgtingsvalevni fyri Tjóðveldi


text:
Herfyri var tað ógreitt, um ein FHS flokkur skuldi setast á stovn fyri skúlaárið 2018-19.
Í samband við at gera eina menningarætlan fyri Suðuroynna, høvdu kommunurnar í Suðuroy í felag sent eitt tilmæli, sum sigur, at tað hevur stóran týdning, at útbúgvingartilboð á Skúladeplinum í Suðuroy halda fram. Og nú er tað vorðið greitt, at FHS útbúgvingin á Miðnámsskúlanum í Suðuroy heldur fram í komandi skúlaári.
Bæði Miðnámsskúlin í Suðuroy og Heilsuskúli Føroya halda til á Skúladeplinum í Suðuroy. Hetta hevur skapt eitt heilt serstakt útbúgvingarumhvørvi við næmingum í ymiskum aldri og við ymiskari bakgrund.
Miðnámsskúlin í Suðuroy bjóðar út útbúgvingarnar Hugbreyt, Náttúrubreyt, Búskaparbreyt og FHS Yrkisnám.


text:
12. september 2018Nr. 126
Kunngerð um broyting í kunngerð um heimaundirvísing og sjúkraundirvísing
(Játtanarmyndugleikin verður broyttur til einans at vera Undirvísingarstýrið)
§ 1
Í kunngerð nr. 6 frá 2. februar 2015 um heimaundirvísing og sjúkraundirvísing verða gjørdar hesar broytingar:
1. Í § 2, stk. 1 verður “ella Sernám” strikað.
2. § 2, stk. 2 og 3 verða orðað soleiðis:
“Stk. 2. Er talan um likamliga sjúku og smittuvanda, verður umsóknin send Undirvísingarstýrinum saman við læknaváttan.
Stk. 3. Tá ið talan er um aðra sjúkrafráveru, skal váttan frá Sernámi leggjast við umsóknini umframt møgulig frágreiðing frá øðrum serkønum eitt nú sálarfrøðingi, barnavernd, skúlaleiðara ella leiðara í Førleikastovuni. Umsóknin saman við váttan og møguligari frágreiðing verður send Undirvísingarstýrinum.”
§ 2
Henda kunngerð kemur í gildi dagin eftir, at hon er kunngjørd.
Mentamálaráðið, 12. september 2018
Rigmor Dam (sign.)
landsstýrismaður
/ Poul Geert Hansen (sign.)


text:
Ari av Rana
15.05.2018 - 12:42
Tíðindi > Uttanlands > Annað
Avgerðin hjá Donald Trump, forseta í USA, at flyta amerikansku sendistovuna í Ísrael úr Tel Aviv til Jerusalem, hevur ført til ógvusligar samanbrestir í Gaza geiranum. Sendistovan lat upp í gjár og seinasta døgnið eru fleiri enn 55 fólk deyð í samanbrestum millum palestinsk mótmælisfólk og ísraelska herin.
- Tað er syrgiligt, tað, sum er hent hetta seinasta døgnið, sigur danski foræstisráðharrin Lars Løkke Rasmussen við TV2.
Lars Løkke hevur ongar ætlanir um at flyta donsku sendistovuna úr Tel Aviv til Jerusalem.
Vit ynskja eina loysn við tveimum statum í Ísrael-Palestina. Tørvur er á at fólk koma til samráðingarborðið. Tí er almenna EU-linjan, at vit hava okkara sendistovur í Tel Aviv, sigur Lars Løkke


text:
Fyrr í vikuni gjørdi 07 Vestur avtalu við unga kvívíkingin, um spæl hetta komandi kappingarárið. Vit í 07 Vestur eru sera fegin um, at Tórstein velur at halda fram, og ynskja honum eisini tillukku við yrkisleikarasáttmálanum.
18 ára gamli Tórstein Mýlingstind er, fótbóltsliga, uppvaksin her vesturi, fyrst í barnaliðunum hjá SÍF, og síðani í 07 Vestur. Hann spældi frumdystin á 1. liðinum í 1. deild í 2010, og spældi eisini í 1. deild í fjør. Tórstein fekk sítt gjøgnumbrot á 1. liðinum í fjør summar, tá hann vann sær plássið á høgra bakki, har hann spældi 16 dystir, har av ein í steypakappingini.
Stórt tillukku til Tórstein!


text:
Hvat hendir eftir 1. januar 2018, fyrispurningur til løgmann
Politikkur26-11-2017 - 16:32 - Jóanis Albert Nielsen
Kári P. Højgaard, løgtingsmaður hevur sett løgmanni Aksel V. Johannesen, fyrispurning um hvørjar avleiðingar tað fær - um fiskiflotin liggur svínabundin við kai eftir 1. Januar 2018.
1)Kann løgmaður upplýsa Løgtinginum, hvørjar avleiðingarnar verða fyri føroyska fiskivinnu, um meiriluti ikki fæst fyri ætlan landstýrismansins í fiskivinnumálum, fyri víðgongdu broytingunum í nýskipanaruppskotinum.
1)Fer løgmaður at loyva landsstýrismanninum at sýta fyri at leingja verandi skipan, og kann í ringasta føri roknast við, at fiskiflotan liggur svínabundin við kai eftir 1. januar 2018.
Viðmerkingar
Landsstýrismaðurin í fiskivinnumálum hevur fleiri ferðir alment gjørt greitt, at hann undir ongum umstøðum fer at leingja verandi skipan og nú rennur tímaglasið út.
Løgmaður hevur evstu ábyrgd og hevur eisini neyðuga myndugleikan at seta og loysa landsstýrisfólk úr starvi.
Fyri føroyska samfelagið fer tað at hava álvarsligar avleiðingar, um fiskiflotan verður lagdur, tí fiskimálaráðið noktar at útskriva fiskiloyvi.
Kári P. Højgaard
løgtingsmaður


text:
Tá ið Bamsuvinurin flutti frá Australia til Føroya. Hósdagur 27/9-18
Fiskur byrjar við bókstavinum F
Vit kanna ymisk fiskasløg
Kunning í sambandi við heystfrítíðina!
Góðu foreldur Eg vil hervið kunna tykkum um at matarskipanin fer í heystfrí frá 15. oktober til og við 19. oktober (vika 42). Børnini skulu hava matpakka við hesar dagarnar. Um so er at barn tykkara hevur frí í ein ella fleiri dagar í heystfrítíðini, verða tit biðin um at siga starvsfólkunum á stovuni frá. […]
Betri vinir (Fri for mobberi)
Kunning! Góðu foreldur Fyri okkum á Dagstovninum á Argjum hevur tað nógv at siga, at børnini á stovninum trívast og mennast, og tað hevur stóran týdning fyri trivnaðin og menningina hjá børnum, at tey kenna seg at verða partur av einum jaligum barnafelagsskapi. Hesar umstøður hava tey vaksnu ábyrgdina av at skapa, og í […]
Ráðleggingardagur 9. november 2018
Góðu foreldur Fríggjadagin 9. november 2018 verður ráðleggingardagur á Dagstovninum á Argjum. Stovnurin tekur ikki í móti børnum hendan dagin. Vinarliga Irena Tróndheim
Myndatøka hósdaing 13. september
Góðu foreldur! Hósdagin 13. september kemur Sunrid í Gong á stovnin at taka myndir av børnunum. Nærri kunning um myndatøkuna kemur skjótast gjørligt. Vinarliga Irena Tróndheim
Túrur oman Sandagerði t. 8/5-18
Kunning í sambandi við páskafrítíðina!
Góðu foreldur Eg vil hervið kunna tykkum um at matarskipanin fer í páskafrí frá mánadegnum 26. mars til og við mikudagin 28. mars. Børnini skulu hava matpakka við hesar dagarnar. Um so er at barn tykkara hevur frí í ein ella fleiri dagar í páskafrítíðini, verða tit biðin um at siga starvsfólkunum á stovuni frá. […]
Gerandisdagur í Smæruni
Vit blanda og finna tann “rætta” litin til okkara egg.
Námsfrøðingur til Dagstovnin á Argjum
Tórshavnar kommuna søkir eftir námsfrøðingi vegna Dagstovnin á Argjum. VIT SÓKNAST EFTIR: Námsfrøðingi fyri námsfrøðing í barnsburðarfarloyvi at starvast í barnagarðsstovu 25 tímar um vikuna, frá áleið 16. apríl 2018 til 14. juli 2019. Um námsfrøðingur ikki verður settur, kann hjálparfólk verða sett í tíðaravmarkað starv. DAGSTOVNURIN Á ARGJUM LEGGUR MILLUM ANNAÐ DENT Á: • […]
Tjaldurs-verkætlanin t. 26/2-12/3
Foreldrakaffi hósdagin 1. mars 2018
Góðu foreldur! Hósdagin 1. mars í millum kl. 15:00 – 17:00, eru tit vælkomin til ein drekkamunn, á stovuni har barn tykkara gongur. Meiningin við foreldrakaffi er, at foreldur geva sær stundir til at steðga eina løtu, tá tey koma eftir barninum; práta við onnur foreldur og starvsfólk, og møguliga síggja eitt hvørt, sum […]
Ráðleggingardagur 13. apríl 2018
Kunning! Góðu foreldur Fríggjadagin 13. apríl 2018 verður ráðleggingardagur á Dagstovninum á Argjum. Evnið á ráðleggingardegnum verður “Betri vinir”, sum er ein fyribyrgjandi verkætlan í móti happing. Stovnurin tekur ikki í móti børnum hendan dagin. Vinarliga Irena Tróndheim
Føstulávintshald mánadagin 12. februar 2018
Skrá Kl. 09:30 Vit fara uppá gólv Kl. 10:00 Tunnusláing Kl. 11:30 Døgurði: bollar í karry Kl. 14:00 Millummáli: brún skuffukøka
Sletutúrur í Havnardali t. 31/01-18
Sóljubørnini í Græsagarði t 29/01-18
Sóljubørnini vóru ein túr niðri í Sandagerði t. 23/1-18
Kunning í sambandi við verkfall og verkbann
Góðu foreldur Eftir boðum frá pedagogfelagnum fara undirritaða og Jóhanna, sum er varaleiðari, í verkfall í morgin kl. 07:00. Hetta kemur fyrst og fremst at ávirka virksemið á stovuni, sum Jóhanna arbeiðir á, men kann eisini koma at hava ávirkan á virksemið á hinum stovunum. Aftur at hesum, hevur Kommunala arbeiðsgevarafelagið boða frá verkbanni […]


text:
Á diamantbrúðleypsdegnum hjá foreldrunum
Sum nevnt aðrarstaðir eru flestu tættir og sangir gjørdir til serlig høvi. So at siga allir eru so persónligir, at teir ikki verða gjørdir almennir á hesari síðuni. Eitt undantak er tó hesin sangur til foreldur míni á diamantbrúdleypsdegnum tann 31. oktober 1997.
31. oktobur 1937 60 ár 31. oktobur 1997
Lag: Seg lágt yvir hav
Kom vinir og sessist við hátíðarborð,
og lat okkum minnast tey játtandi orð,
sum brúðarpar sigur á kirkjukórsgátt,
um saman at standa um stórt og um smátt.
Tit minnast til tíðir, tá kotið var stás,
tá seiður og livur var útmerkað krás,
tá kúgvin og hønan var dýrabar ogn,
tá torvið stóð uppi á vári í logn.
Tit minnast til tíðir, tá smátt var við hond,
tá siglt varð við seglum til fremmanda strond,
tá minurnar róku um fjørð og um hav.
Tit virdu at Harrin, hann tók og hann gav.
Tit minnast til tíðir, tá broyting kom í,
tá kola og lampa var burturløgd tíð,
tá ravmagn og vatn vórðu løgd til hvønn garð,
tá útróðrabátur var rokmikið far.
Tit gøtuna reiddu til ættir á ferð,
og samhald tit vístu í verki og gerð.
Um andróður nívdi og illgongd var røð,
tit vunnu um tanga og komu í støð.
Nú sólin í vestri um Ritafjall sæst.
Hann styrk tykkum gevi, sum altíð er næst,
og signing í dag og í komandi tíð,
er ynski frá okkum úr bygd og úr bý.


text:
Keypstreytir
Hesar keypstreytir eru bert galdandi fyri keyp á heimasíðuni.
1. Bílegging
Ordrin verður vanliga avgreiddur innan 2 arbeiðsdagar. Vørur, sum ikki eru á goymslu, verða útvegaðar vanliga innan 14 dagar. Tá tú skalt gjalda við gjaldskorti skalt tú uppgeva kortnummar, nær kortið gongur út og kontrolsiffur. Harvið loyvir tú Balslev at taka upphæddina av konto tínari. Samskiftið við SSL (Secure Socket Layer) loysnina er krypterað, soleiðis at hvørki Balslev ella annar óviðkomandi hevur møguleika at fáa fatur á hesum upplýsingum. Nærri upplýsingar um trygdina kunnu lesast her.
2. Prísir
Allir prísir eru íroknað meirvirðisgjald, um annað ikki er tilskilað. Gjaldoyra er DKK. Fyrivarni verður tikið fyri prísvillum og útseldum vørum.
3. Gjaldstreytir
Gjald fyri vørurnar kann gerast við:
1. Dankort og Visa/Dankort
2. Skuldskrivast á góðkenda konto hjá Balslev.
Verður goldið við Dankorti ella Visa/Dankorti so kemur eitt PBS avgjald uppa 1,95 DKK + 0,10%.
4. Flutningstreytir
Útreiðslur av vørusendingini verður eftir teimum til eina og hvørja tíð galdandi frakttakstum, tó er minsta gjald kr. 437,50 Eru serliga stórar flutningsútreiðslur verða boð givin um hetta. Vørukeyp omanfyri kr. 5.000,00 við meirvirðisgjald verður frítt leverað har landfast er. Um vøra verður avheinta fellur flutningsgjaldið burtur.
5. Leveringardagur
Vøra verður send í seinasta lagi 3 arbeiðsdagar eftir keyp.
6. Trygd/umbýting
Allar vørur kunnu latast inn aftur innan 7 dagar frá móttøkudegnum, treytað av at vøran er óbrúkt, lýtaleys og í upprunaligum pakningi. Hetta er tó ikki galdandi fyri vørur ið vit serstakt hava útvegað fyri kundan. Allar vørur eru umfataðar av 1 ára trygd, tó ikki uppá slitdeilir og skeivari nýtslu av vøruni. Vøran kann sendast aftur til Balslev treytað av at hon er í upprunainnpakningi. Um so er at vøran skal umbýtast við aðra vøru, skal hetta gerast innan 30 dagar eftir at Balslev hevur sent vøruna.


text:
Orð: Petur Jacob Sigvardsen
Viðmerking: Yrktur 25. november 2009.
O, særda sál, sum fallin er í fátt,
tí kring teg alt er vorðið myrka nátt,
tú lít tó á, tí tað er satt og vist,
at mitt í myrkrinum er Jesus Krist.
Og situr tú enn einsamøll í høll
og kennir teg, sum farin eru øll,
tí bond, tey brustu, vón ei var at sjá,
so lít tó á, at Jesus er tær hjá.
Og hugsar tú: Hví hendi hetta meg,
sum altíð vildi ganga trúarveg?
so gevur Skriftin tær so greitt eitt svar:
Gud agar hvørt eitt barn, hann hevur kær!
Guds sonur lærdi lýdni, tí hann leið*,
ein líðing long var alt hans æviskeið.
Í líðing framdi hann sítt frelsuverk,
í trongdum gjørdist trúgvin mangan sterk.
Hví himnafaðir velur hesa leið,
tað fjart er okkum, vit tað skilja ei.
Men roynda trúgvin gjøgnum eld skal gá,
til meistarin sítt bílæt sjónskt skal sjá.
Við gleði frelsarin tá síggja skal,
at hansar frelsuverk er eydnast væl.
Lít á, o, sál, at eitt sinn lýsnar í,
tá nátt er av, og svarað hvørt eitt hví.


text:
Orð: Thomas Kingo
Lag: Thomas Laub
Týtt: Axel Tórgarð
1. Tíðin rennur, dagur líður,
uttan um oss myrkrið sígur,
kámast burtur ljós og sól.
Sál og sinni, komið bæði,
berið Guði takkarkvæði,
sum var okkum vernd og skjól.
2. Takk, mín Guð og faðir góði,
sum úr øllum sálarmóði
hevur bjargað mær í dag.
Tú meg skalt í hendur taka,
eygu tíni skulu vaka
hesa nátt við sama lag.
3. Farið burt, tit syndadreymar,
floymið inn, tit gleðistreymar
av Guðs himni til mín her.
Vak, mín sál, lat ei hitt illa
spilla meg og burtur villa,
nú meg svøvnur blindan ger.
4. Far so, likam mítt, at sova,
Jesus sjálvur hevur lovað,
at hann tær skal vera hjá,
lýsa frið og frelsu bjóða,
geva svøvn og heilsu góða,
og tær bjarga skaða frá.
5. Sov tí nú í Jesu fangi,
sov í øllum heimsins gangi,
Jesus góði er hjá mær;
hann skal meg úr myrkri bera,
hann skal síðsta svøvn mín gera
sælan, stillan, Guði nær.


text:
Tað kemur meira enn so fyri, at okkara kundar sita og bíða eftir at vit verða liðug við at fínpussa ella kannað eitthvørt, og hava vit higartil í teimum førum givið teimum ein kaffimunn, onkra frukt, eina áhugaverda bók at lesa í, ella boðið teimum at njóta eina løtu úti í havanum, um veðrið er til tað.
Nú hava okkara kundar harumframt møguleika at brúka hesar løtur til at styrkja seg, tí nú er eitt vælveruøki komið beint við Gramar.
Parkeringsviðurskiftini eru kanska ikki so framúr góð, tí aloftast eru øll parkeringsplássini upptikin í vanligari skrivstovutíð. Verður hugsað um heilsuna, so er jú gott at ganga, og verður eisini hugsað um umhvørvið, so er uppaftur betri at ganga.
Vit á Gramar ætla okkum bæði at bjóða kundum okkara at brúka nýggja vælveruøkið, og at brúka tað sjálvi.
Í myndasavninum er sýning við myndum frá tá vælveruøkið á Glaðsheyggi alment varð tikið í nýtslu. Gramar fer við hesum at takka Tórshavnar Býráð fyri tiltakið.


text:
Orð: Ókendur (niðurlagið og 2. ørindi) og Kajfinn Hammer (1. ørindi)
Týtt: Kajfinn Hammer (niðurlagið og 2. ørindi)
1. Hin undurfagra Páskamorgun Jesus deyðan vann,
tá lærusveinarnir Hann sóu, á, sum hjartað brann!
Hann sendi teir í heimin út og so til Himmals fór,
teir fóru út og boðaðu tey tíðindi so stór:
Niðurlag: :,:Hann livir enn,:,: sí, grøvin hon er tóm,
lat ríkidømi Andans tær í hjarta taka búgv!
:,:Hann livir enn,:,: sí, grøvin hon er tóm,
á, kærleika Guðs tak nú við í trúgv!
2. Lat myrkrið ikki taka frá tær hjartans klára ljós,
hoyr Andans reyst, sum kallar teg, tær vísir Lívsins kós.
Við Síni hond Hann leiðir teg til ævinleikans gleim
ígjøgnum myrkur, strev og stríð til ævinleikans heim.


text:
Orð: Thomas Kingo
Lag: Danskt lag
Týtt: Regin Dahl
1. Ver teitur hugur mín og lund
at skoða føgru himnagrund,
har Jesus upp seg hevur;
tú troyggi á hann dag og nátt,
so fært tú trúnnar veingjamátt
og tær í hæddir bregður
tá aftur saman dregur.
2. Tann flókan, fyri eygum dró,
hann elti eg og haldi, tó
hann meg ei aftur bendir;
eg skotri meg í kógvið inn
í trúgv, í vón, av heilum sinn.
Hann móti mær sær vendir
og rættir sínar hendur.
3. Til himmals fór várt høvur heim,
og eg vil halda mær á gleim,
tí vissa mín mær sigur,
at einu sinni unnast mær
at sleppa heim í faðirs garð
at njóta dýran sigur,
har ið valda frygd og friður.
4. Tað er mín ljósa hjartans trúgv,
at hann, á himni festi búgv,
man higar aftur leita.
Kom, Jesus góði, kom við skund
at opna halgu himnagrund
teim børnum, á teg heita.
Á, gleðistundin teita!
5. O, verøld, hav so góða nátt,
mín gripur er við himnagátt,
av foldum man eg tráa.
Gull, lystur, tign tín skulu ei
mær leggja bágsteinar á leið;
farvæl eg vil tær bjóða,
kom, himmiríki góða.


text:
Sverri Egholm
07.02.2015 - 20:18
Ítróttur > Ítróttur > Hondbóltur
Steypafinalurnar hjá bæði kvinnum og monnum eru á skránni á Hálsi í dag. Kvinnurnar leggja út og tann dysturin byrjaði klokkan 13:30.
Fyrsta løtan var sera nógv merkt av feilum frá báðum liðum og sera fá mál komu fyrstu løtuna. Næstu løtuna fekk Neistin spælið at koyra samstundis sum Fríða Petersen í neistamálinum hevði nógvar bjargingar.
Men beint fyri hálvleik fekk Kyndil skil á spælið og fingu nøkur mál og komu aftur í dystin.
Støðan í hálvleikinum er 11-9 og framvegis er einki avgjørt.
Upptakt til mansfinaluna: VIDEO Samrøða við Niklas og Mikkjal


text:
Nevndin í Ferðavinnufelagnum. Hans Jákup Kollslíð vantar á myndini
Sum siðvenja er, hevur nevndin skipað seg á fyrsta nevndarfundi eftir aðalfundin. Nýggjur formaður í felagnum er Árni Olsen, sum tekur yvir eftir Thoru Augustinussen. Henny á Líknargøtu er nýggjur næstformaður, og tekur hon yvir eftir Oddbjørg Højgaard. Harumframt telur nevndin Hans Jákup Kollslíð. Sakaris Frederiksen er tiltakslimur.
Nýggj heildarætlan fyri ferðavinnuna í Føroyum var løgd fram fyri góðum mánaði síðani. Ferðavinnufelagið fer í næstum at fylgja týdningarmestu tilmælunum upp.


text:
Niðurstøða frá landsfundinum 9. juni 2018
politikkur09-06-2018 - 14:34 - Jóanis Nielsen
Í Framsókn fegnast vit um, at sitandi samgonga hevur framt fleiri av teimum átroðkandi nýskipanunum, sum undanfarnar samgongur ikki hava ynskt ella megnað at gera nakað við. Vit staðfesta samstundis, at enn eru stór tøk eftir at taka.
Núverandi støða okkara mótvegis Danmark kann ikki halda fram. Føroyar og Danmark skulu tí sum skjótast fara undir samráðingar um ein nýggjan samstarvssáttmála, sum virðir og javnstillar báðar partar. Føroyar skulu í hesi avtalu hava fult sjálvræði. Er ikki rúm fyri sáttmálanum innan karmarnar av donsku grundlógini, verður neyðugt at lata hann virka uttanfyri.
Havandi staðfest, at vit mugu hava broytingar í ríkisfelagsskapinum, eiga vit at flyta orðaskiftið burtur úr naggatódnini, til snúgva seg um veruligar og virðiligar loysnir fyri báðar partar.
Har, sum vit ikki eru sjálv, eru vit ikki meira enn hálv. Sjálvstøðugur uttanríkis- og samhandilspolitikkur eru altavgerandi fyri føroysku menningina. Nýggi samstarvssáttmálin gevur Føroyum sjálvstøðugan limaskap í øllum altjóða felagsskapum.
Við neyðugum amboðum skulu vit javna konjunkturarnar og tryggja haldførið í búskapinum – og harvið frælsið og vælferð okkara. Sitandi samgonga hevur klárað seg rættiliga væl, men til heystar skal hon til sína endaligu roynd. Tað er avgerandi, at vit ásanna, at rúm ikki er fyri øktum rakstri ella størri íløgum. Samlaða virksemið í landinum er ov stórt, og tí mugu vit viðgera samlaða virksemið hjá landi og kommunum undir einum og, um neyðugt, tálma tað við lóg.
Okkara fremsta mál er støðugt at tryggja, at Føroyar eru eitt tíðarhóskandi samfelag. Eins og hetta krevur, at land okkara er sjálvstøðugt og búskaparliga óheft, hevur tað eisini sum fortreyt, at hvør einstakur okkara kennir seg frælsan, við teimum rættindum og skyldum, ið sjálvsagt hoyra einum tíðarhóskandi samfelag til. Hendan fortreyt eigur at vera endurspeglað í øllum lógarsmíði, sama um talan er um mentanarlig, sosial, vinnulig ella etisk mál.
Hetta krevur eisini, at vit standa saman um stovnar, sum eru avgerandi fyri menningina, lívsgóðskuna og støðufestið í einum tíðarhóskandi samfelag. Ein er útbúgvingar- og mentanarstovnar, ein annar er heilsuverkið. Tað, ið er avgerandi, er at vit raðfesta neyvt og í mun til ta tøku orkuna.
Tað privata skal innan ávís øki kunna bjóða seg fram at loysa nakrar tænastur hjá tí almenna í tann mun, tað er bíligari og betri. Ávísar almennar fyritøkur, hvørs uppgávur eru vinnuligar heldur enn almennar, eiga at verða einskildar. Við nýggjari lóggávu um fiskivinnu, alivinnu, ferðavinnu, matstovuvinnu, nýskapan og kreativar vinnur, ganga tær vinnuligu Føroyar móti eini spennandi framtíð.Tá vit í næstum taka yvir útlendingaøkið, hevur tað alt at siga, at vit gera hetta við so breiðari semju, sum tilber. Vit skulu gera hetta við skili og brúka neyðugu orkuna til tess. Tilflytarar eru og skulu kenna seg vælkomnir í Føroyum. Vit skulu veita teimum møguleikar at liva, mennast og virka, men samstundis tryggja, at teir virða okkara mentan, rættindi og virðir. Størstu virðingina vísa vit teimum við at seta teimum somu krøv, sum vit seta okkum sjálvum, og geva teimum neyðugu tíðina og hjápina - málsliga og á annan hátt - til at lúka tey.


text:
Danjal av Rana 12.01.2018 (12:53)
Nýtt met á ísvøllinum
Ísvøllurin á Vaglinum setti nýtt met eina dagin undan jólum, tá 600 fólk nýttu hann.
- So nógv hava ongantíð áður skoyta á vøllinum sama dag, skrivar kommunan á Facebook-vanga sínum.
Ísvøllurin lat upp síðst í novembur og er opin til síðst í hesum, so enn hava fólk eini tvær vikur at nýta høvi at skoyta á Vaglinum.
Vanliga vitjað eini 10.000 fólk ísvøllin hvørt ár, men tað velst í stóran mun um veðrið. Tað kemur meiri enn so fyri, at lýtt veður og regn ger, at ísvøllurin má steingja. Tì hevur kommunan umhugsað at fáa fatur á einum nýggjum vølli av tilgjørdum ísi, einum íslíkisvølli at nýta.
Eisini umhugsar kommunan at flyta ísvøllin komandi ár, møguliga oman á Torgið í Vágsbotni.
Í ár varð tó valt at halda fram við sama leisti sum áður, við vanligum ísvølli á tí, sum uttan iva er best umtókta staðið hjá teimum, sum nýta vøllin, í gamla Kommunuskúlagarðinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Wikipedia:Navngeving
Hesar leiðreglur eru bert leiðbeinandi og kunnu víkjast frá, um tað er hóskandi. Sum allar aðrar leiðreglur kunnu tær eisini kjakast og bøtast um.
Vanliga um navngeving á Wikipedia ber til at siga, at greinar skulu eita tað, sum flestu føroyingar halda vera náttúrligt við uttan alt ov nógvum trupulleikum. Harumframt er tað týdningarmikla hetta: einfalt, neyvt og í eintali.
Endamálið við hesi síðuni er at hava ein lista við leiðreglum fyri, hvussu vit navngeva greinar í tí føroysku Wikipediuni. Hetta átti at ført við sær, at tað varð lættari at rætta Wikipedia. Tá tú skrivar eina grein, set so altíð tey orð í hornklombur,[[]], sum tú heldur, longu eru ella eina ferð verða til eina grein í Wikipeda. Um vit fylgja eini fyrimynd fyri navngeving, so eru tað stór sannlíkindi fyri, at allar slóðir um sama evni leiða ein til sama stað. So sleppa vit vónandi undan, at fólk skriva tað sama á tveimun ymiskum síðum við næstan sama navni.
Innihaldsyvirlit
- 1 Vanlig siðvenja
- 2 Serstakir greinbólkar
- 3 Viðmerking
Vanlig siðvenja[rætta wikitekst]
- Nýt smáar bókstavir til øll orð uttan tað fyrsta.
- Nýt altíð eintal sum grundstøði, uttan so at orðið altíð verður nýtt í fleirtali (so sum gøgn).
- Nýt fleirtal um listar
- Nýt føroysk orð. Navngev altíð síðurnar á føroyskum, og set týðingina til onnur mál á fyrstu linju í greinini, uttan tá tað føroyska orðið næstan ikki verður brúkt á føroyskum.
- Brúka tey mest vanligu nøvnini á støðum, fólki, lutum og líknandi, men royn eisini at sleppa undan stríð við onnur evni.
- Ver neyvur, tá tað er neyðugt. Tá eitt heiti hevur fleiri týdningar.
- Taka setningar fram um styttingar, uttan so at tað, tú skrivar um, næstan altíð verður umrøtt við stytting (dømi: NASA).
Serstakir greinbólkar[rætta wikitekst]
Djóranøvn[rætta wikitekst]
Plantunøvn[rætta wikitekst]
Staðarnøvn[rætta wikitekst]
Føroysk staðarnøvn[rætta wikitekst]
Lond[rætta wikitekst]
Fólk[rætta wikitekst]
Kongar, keisarar, fúrstar[rætta wikitekst]
Aðal[rætta wikitekst]
Árstal[rætta wikitekst]
Greinar, navngivnar bert við einum tali, skulu brúkast til árstøl (dømi. 2002). Kalla tí eina grein Intel 386, ikki 386.
Kykmynda- og bókaheiti[rætta wikitekst]
Eindir[rætta wikitekst]
- Fyrisitingarligar eindir í Føroyum: X kommuna, X sýsla.
- Bókasøvn: X bókasavn (dømi: Fuglafjarðar Bókasavn)
- Kirkjueindir: X kirkja (dømi: Hests kirkja).
- Annað: Barónsgóðs X, Fúrstadømi X.
Tok og jarnbreytir[rætta wikitekst]
Tjóðskapur[rætta wikitekst]
Ofta verður tjóðskapurin greiddur frá sum ein partur av navninum. Fyri greinar og fyrimyndir brúkast tríggjar ymiskar navngevingarskipanir:
- X'skir Y (dømi Føroyskir rithøvundar)
- X'a Y (dømi Føroyska krónan)
- Y úr/í X (dømi Kommunur í Føroyum)
Vel altíð einføld heiti.
Onnur dømi: Danskt mál


text:
Fyrst er “Heilsuhornið” á skránni, har vit hava vitjan av Lillian Bjarnadóttur Poulsen, sjúkrasystir, har evnið er: “At nýta tíð saman við børnunum”. Nógv ymist áhugavert verður umrøtt, m.a. um góða nærveru, ið gevur sunna sjálvkenslu, lívsgleði og empati/innliving. Síðani er Randi Frøyseth, korpsleiðari hjá Frelsunarherinum í útvarpsstovuni. Hon greiðir frá einum serligum vikuskifti, nú komandi 4.-5. feb., har landsleiðarin fyri Frelsunarherin í Noreg, Íslandi og Føroyum, kommandør William Cochrane vitjar. Les meira um vitjanina: frelsunarherurin.fo. Eisini hava vit eitt prát við Annu Jacobsen og hoyra um “café Elim” í Søldafirði, ið er mikudagar frá 10:00 til 12:00; heimasíða: elim.fo. Til seinast er tátturin “Orð at grunda yvir” úr Orð, 4, 23 “Varðveit hjarta títt, fram um alt, ið varðveitt verður, tí úr tí gongur lívið út!.”
Vertur: Eydna Háberg. Teknikari: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Føroyska U21-landsliðið spælir í dag seinasta heimadystin í EM-undankappingini. Dysturin er ímóti Litava, ið er niðast í bólkinum við fýra stigum. Føroyingar eru tvey stig frammanfyri. Dysturin skuldi upprunaliga verða leiktur á Svangaskarði, men orsakað av vánaligu veðurforsagnum varð mett, at dysturin skuldi flytast til Tórsvøll.
Tað kann roknast við einum jøvnum dysti í kvøld. Føroyska liðið hevur ment seg ígjøgnum kappingina og hevur heimavøllin. Litava vann 3-0, tá liðini hittust seinasta summar. Hetta var fyrsti dysturin í hesari undankappingini. Veddingarfyritøkurnar hava útiliðið sum lítlan favoritt í kvøld.
Les eisini: Skulu halda Litava aftanfyri okkum
Tað er nú greitt, hvørjir leikarar byrja inni fyri Føroyar. Venjararnir Eli Hentze og Hegga Samuelsen hava valt hetta liðið til uppgávuna:
(4-3-3): Karstin Hansen, Ari Olsen, Bjarni Petersen, Bartal Wardum, Jóannes K. Danielsen - Betuel Hansen, Jákup B. Andreasen, Jóannes Bjartalíð - Adrian R. Justinussen, Jákup L. Thomsen, Meinhard E. Olsen
Høvuðsvenjarin, Eli Hentze, var útvístur í Póllandi, tá Føroyar fekk ein frálíkan javnleik har fyri mánaði síðani. Hann hevur tí leikbann í dag.
Fyrsta bríksl á Tórsvølli er klokkan 17.00. Vit á Portalinum vera til staðar, og hava samandrátt, myndir frá dystinum og fáa viðmerkingar eftir dystin


text:
Hví velja Xerox?
Prent og avrit hava týdning, men eru ikki høvuðsuppgávurnar á skrivstovuni. Tað er samstundis neyðugt at hesa rigga, sum tey skulu, so tit kunna hugsavna tykkum um tykkara fyritøku. Her ger Xerox allan munin í gerandisdegnum:
Ein sterkur partamaður við tína lið
Vit eru við tær allan vegin – frá byrjan til avhending og víðari. Vit tryggja okkum, at loysnin er skraddaraseymað til tykkara tørv og koyrir væl, umframt at vit útvega tær alla ta undirvísing og hjálp, tær tørvar.
Set teg í samband við okkum í dag
Áhugaði at hoyra meira um Xerox? Set teg í samband við okkum fyri at hoyra, hvat ein nútímans prentari kann gera fyri tykkum


text:
- Tíðindi, mentan og ítróttur
Føroyskt hoyggjhús til heiðurs og æru á DRK
Tak niður
Í hesum døgum verður eitt gamalt hoyggjhús endurbygt við Rossagøtuna í Havn. Hoyggjhúsið verður laðað úr gróti og takt við flagi. Harumframt verða beinkir úr træi gjørdir inni í upprunaliga hoyggjhúsinum.
Tað er Hans Keiding, sum er útbúgvin arkitektur, ið er vertur á sendingini, meðan Paolo Impagliazzo er myndamaður. Eyðun Eliasen, arkitektur, hevur samskipað verkætlanina í Føroyum.
Tilsamans verða fimm sendinginar gjørdar úr Norðanlondunum, har av ein í Føroyum. Endamálaið er at varpa ljós á siðbundna bygging og hvussu henda kann nýtast á ein øðrvísi hátt í dag.
Hans Keiding sigur, at eru tað handverkarar, ið hava eina løtu tøka komandi dagarnar, eru teir vælkomnir at skriva til sín á teldupostbústaðinum hansvaerk@gmail.com, tí teir hava brúk fyri fleiri handverkarum.
Og komandi hósdag, hin 7. juni kl. 16, verður housewarming í endurbygda hoyggjhúsinum.
Tú kanst hoyra samrøðurnar her!
Sí eisini


text:
Tað er týdningarmikið at brúka sólkrem – og brúka tað rætt – fyri at verja húðina móti skaðiligari UV-stráling frá sólini. Men samstundis innihalda nógv sólkrem ymisk evni, sum kunnu vera skaðilig fyri heilsu og umhvørvi.
Sólkrem skulu verja bæði móti UVA- og UVB-strálum. Umframt at brenna húðina, kunnu UV-strálurnar elva til húð- og móðurmerkjakrabba, at húðin eldist skjótari og til veikari immunverju.
Sólkrem kunnu innihalda siloxanir, sum ikki kunnu niðurbrótast, og tí hópa seg upp í umhvørvinum. Summi krem kunnu harumframt innihalda haldevni, sum kunnu leiða til mótstøðuførar bakteriur. Harafturat kunnu tey innihalda onnur evni, sum kunnu hava negativ árin á heilsuna, t.d. virka hormon-órógvandi ella ovurviðkvæmis-elvandi. UV-filtrið 4-Methylbenzylidene camphor (4-MBc), haldevni Metylisotiazolinon (MI) og ávísir angar eru dømi um slík evni.
UV-filtrið 3-Benzylidene Camphor er nú bannað í sólkremum og øðrum fríðkanarevnum.
Vísindanevndin fyri kosmetikk hjá EU, hevur gjørt av, at zinkoxid (ZnO), bæði í nano- og ikki-nanoformi, eigur at verða góðkent sum UVfiltur, men ikki í vøru, sum man kann koma til at anda niður í seg, sum t.d. sólspray.
Umhvørvismerkini gera tað lætt og skjótt at finna umhvørvisvinarliga sápu og sjampoo. Les meira um umhvørvismerkir her. Tá ein vøra er merkt við Blómuni ella Svananum, er tað trygd fyri:
Les meira um burturbeining av burturkasti her.


text:
Suðursíðan av Gran Canaria er tann mest vitjaða, har finnast hópin av hotellum og íbúðum. Playa Del Ingles, Maspalomas, Meloneras, Puerto Rico ella Mogan, hetta eru nakrir av teimum mest vitjaðu býunum. Frástøðan frá flogvøllinum til hotellini er alt upp til ein tíma hvønn vegin. Í okkara pakkaferðum er sjálvandi eisini buss flutningur íroknaður.
Veturin 18/19 flúgva vit hesar dagar
Leygardag 15. Desembur
Fríggjadag 28. Desembur
Týsdag 08. Januar
Leygardag 19. Januar
Týsdag 29. Januar
Leygardag 09. Februar
Týsdag 19. Februar
Leygardag 02. Mars
Týsdag 12. Mars
Leygardag 23. Mars
Playa del Inglés er uttan iva lívligasti og størsti feriubýurin á Gran Canaria. Tað er ein góð samanrenning av sól, strond og undirhald, og frálíkir møguleikar til shopping, matstovur, barrir og mang annað. Mjúka sandstrondin á Playa del Inglés er tann størsta og longsta strondin á Gran Canaria, og breiðir seg líka suður til Meloneras.
Maspalomas er eitt vælumtókt frítíðarøki sunnast á oynni, við longstu sandstondini á Gran Canaria. Strondin breiðir seg frá Playa del Inglés til býin Meloneras. Harumframt liggur stóra og vakra sandoyðinmørkin, Dunas de Maspalomas, eisini á økinum. Hópin av møguleikum eru, bæði til børn og vaksin. Býurin liggur ein stuttan gongutúr frá størsta feriubýin Playa del Inglés, og eksklusiva Meloneras.
Puerto Rico er býurin, ið hevur flest sóltímar á øllum Gran Canaria. So um er ynskið um at njóta sólina, so er hetta tað tryggasta valið. Býurin hevur nógv at bjóða uppá, bæði til børn og vaksin. Hotelli Fram við hvítu og fínu strondini eru freiri matstovur og barrir. Eitt sindur vestanfyri, liggur Playa de Amadores, ið er ein snjóhvít strond, ið er ein tann vakrasta strondin á oynni.
Puerto de Mogán er beint norðanfyri Puerto Rico, á suðurvest síðuni av Gran Canaria. Býurin er ein sera friðsælur og hugnaligur havnabýur, við fleiri útróðar- og frítíðarbátum. Harumframt er ein deilig 250 metra lang sandstrond. Framvið strandarvegnum eru fleiri handlar og matstovur - har marknaður er á skránni hvønn fríggjadag.
San Agustín liggur eystanfyri Playa del Inglés. Býurin er ein sera vakur, grønur og hugnaligur feriubýur. Niðri við sjógvin er ein deilig sandstrond, og ein strandarvegur, ið gongur suður til Playa del Inglés -ein góður gongutúrur á umleið fýra kilometrar. Strondin er sera barnavinarlig, og grynnur langt út. Í býnum eru fleiri matstovur og eitt gott shoopingsentur. San Augustín er ein meiri friðaligur býur, so er ynskið um eina avslappandi og róliga feriu, er San Augustín sera væl egnað.


text:
- Tíðindi, mentan og ítróttur
Kólnað á Toftum
Í gjár var ov heitt hjá fólki at fara inn í virkið at gera kanningar.
Eldurin á Toftum varð fráboðaður klokkan stívliga hálvgum trý týsnáttina.
Hildur Hentze, kanningarleiðari, segði í gjár, at politiið veit ikki enn, hví eldurin kyknaði í plattavirkinum.
Men eingin illgruni er um, at eldurin er ásettur. 2.500 plattar vóru á virkinum, tá eldur kom í tað.
Síggj myndir og filmsbrot frá eldsbrunanum her: Plattavirkið brunnið í grund.
Les eisini: Plattavirkið oyðilagt
Sí eisini


text:
Sverri Egholm
13.02.2018 - 22:17
Tíðindi > Samfelag & Politikkur > Landspolitikkur
- Tað er ikki undarligt at fólk kenna seg so dyggiliga svikin. Tíðin er langt síðan farin frá verandi tunlum og tað verður ikki bíðað eitt sekund afturat.
Hetta sigur Hjalmar Zachariassen, sum er búsitandi í Hvannasundi, í sambandi við, at løgtingið í morgin skal viðgerða eina alternativa fígging til verkætlanina at betra viðurskiftini Norður um Fjall.
- Landið mergsýgur alivinnuna norðanfyri tunlanir fyri fleiri hundrað milliónir um ári í tøkuvinningi, vinningskatti og ørðum. Men at unna íbúgvinum virðilig vegviðurskifti hevur ikki hepnast, hóast fólk hava rópt í 30 ár, skrivar hann á lesarin.fo.
Hjalmar Zachariasen sigur í lesarabrævinum, at tunlarnir norður um Fjall eru smalastu tunlar í Føroyum við einari breidd á 2,8 metrar. Hvalbiartunnilin, sum varð boraður áðrenn, er 3,3 metrar høgur. Eisini eru tunlarnir norður um Fjall lægstu tunlar í landium við einari hædd á 3,1 metrar.
Hagtølini hjá Landsverk siga, at í 2017 koyrdu í miðal 1311 akfør gjøgnum tunlarnar, sum eru bygdir í 60’unum, hvønn dag.
Trygd er eingin
- Tað er lætt at lýsa trygdina, har er eingin. Umleið 50 ungdómar fara við bussi til Klaksvíkar í skúla og heimaftur hvønn gerandisdag. Bussurin er 2,55 metrar breiður, og breytin er 2,80 metrar breið. Tað gevur seg sjálvt, at har er einki at geva av. Tað er nóg illa pláss at fáa hurðina upp á bussinum, og sera torført at fáa avskipað øll hesi fólkini í einari so trongari støðu, har tíðin er óhugnaliga knøpp.
- Ein greið niðurstøða av trygdarvenjingum, sum hava verið, er, at tað er ikki forsvarligt at senda sløkkiliðsfólk inn at sløkkja, um tað kemur eldur í, tí at hitin sleppur ikki burtur.
Brádliga skuldi Viðareiðistunnilin gerast
- Eftir aldarskiftið komu tunlanir í verklagslógina sum nummar tvey á listanum. Karsten Hansen nevndi í tinginum, at tað bleiv lagt í kortið so tíðliga sum í 1999 at tunlanir skuldu gerast so skjótt tað var ráðiligt.
- Brádliga gjørdist Viðareiðistunnulin háaktuellur og tunlarnir norð um Fjall gjørdist nummar trý á listanum. Tað gjørdust tunlarnir norðuru m Fjall ein verkætlan uttan fígging og politiskan vilja.
Nú hevur andstøðan so lagt uppskot fyri tingið, har tunnilsfelagið handan Norðoyatunnilin skal rinda fyri nýggju tunlarnar.
Tingfundurin í morgin byrjar klokkan 11, og málið um tunlarnar norður um Fjall er sum nummar fimm á skránni.
Alt lesarabrævið hjá Hjalmari Zachariassen við hagtølum og øðrum sæst her


text:
Firvaldur livir vanliga ikki leingi og má tí skunda sær at finna sær maka.Read More
Umskapan
Broytingin frá ormveru til firvald er ein tann ótrúligasta broytingin, sum nøkur livandi vera fer ígjøgnum.Read More
Silki
Silkiormur ger ein so sterkan og fínan tráð, at hann verður brúktur til silki, eitt tað vakrasta og fínasta klæði, sum er til.Read More
Reivverur
Reivveran er heilt øðrvísi enn ormveran. Vanliga er hon púra still, og hon etur ikki.Read More
Svangar ormverur
Firvaldaormverur eta nógv, rættiliga nógv. Hvønn dag eta tær fleiri ferðir sína egnu vekt.Read More
Hvør er í egginum?
Firvaldur byrjar lívið í einum eggi. Hann umskapast fyrst frá eggi til ormveru og síðan frá ormveru til reiv-veru. At enda umskapast hann frá reivveru til vaksnan firvald.Read More


text:
Dublin
Dublin (írskt Baile Átha Cliath, "bygdin við forðandi vaðið") er høvuðsstaður og størsti býur í Írsku republikkini. Býurin liggur miðskeiðis á eysturstrond Írlands, við munnan á ánni Liffey. Hann er grundlagdur av víkingum og hevur verið høvuðsstaður Írlands síðan miðøldina.
Fólkatalið er 505 739 (2006), við forstøðum 1 186 159 (2006).
Myndir[rætta | rætta wikitekst]
O'Connell Bridge og høvuðsgøtan O'Connell Street við spírinum The Spire.
Dublin havn sædd inneftir, tornið Liberty Hall er framvegis hægsti bygningur í býnum.
Samuel Beckett Bridge (opnað í 2010) ímyndar eina írska hørpu, serstaki bygningurin til vinstru er nýbygda National Conference Centre á Spencer Dock.


text:
Koyrikortið miðjar ímóti: at næmingar læra hvussu nótaskipanin er uppbygd, hvussu nótarnir eita, hvar teir liggja á nótalinjum, á klaverinum í G-lykil og í F-lykil.
Í frálæruni verður keyboard brúkt við 5 oktavum, sum næmingarnir læra at spæla á.
Næmingarnir skulu, fyri at fáa eitt nótakoyrikort, spæla tey løg, sum hoyra til Nótakoyrikort 1, Nótakoyrikort 2 ella Nótakoyrikort 3, og fylla út teoriina, sum hoyrir til nótakoyrikortið, vísa at teir duga at hoyra tónainterval, og vísa at teir hava roynt at syngja.


text:
Tvøroyri
Tvøroyri er ein býur í Suðuroy, partur av Tvøroyrar kommunu, og har búgva 1.763 fólk 2014. Fólkatalið var býtt soleiðis millum bygdirnar: 850 á Tvøroyri, 510 í Trongisvági, 287 í Froðba, 67 í Øravíkarlíð og 44 í Øravík.
Innihaldsyvirlit
Tvøroyrar kirkja[rætta | rætta wikitekst]
Tvøroyrar kirkja varð smíðað í Noregi og síðan førd við skipi til Føroya, har hon varð reist á Tvøroyri og vígd í 1908. Í mun til aðrar kirkjur í Føroyum, so er hendan kirkjan smíðað uttanlands, á Strømmen Trævarefabrik A/S í Noregi. Arbeiðið fór í gongd um heystið í 1906 og var liðugt í 1907. Kirkjan varð sett upp á ætlaða staðnum. Um várið 1908 var hon klár at taka í nýtslu, og Kr. Himmalferðardag sama ár fór vígslan fram.
Kongaligi Einahandilin og T.F. Thomsen A/S[rætta | rætta wikitekst]
Tá Føroyar í 1856 fingu fríhandil, varð felagið T.F. Thomsen A/S stovnað. Danin Thomas Frederik Thomsen úr Keypmannahavn keypti bygningarnar eftir danska kongaliga einahandlinum á Tvøroyri. Hesir vórðu seldir á uppboði á Tvøroyri hin 9. juni 1856. T.F. Thomsen A/S hevði reiðaravirksemi við nógvum skipum upp gjøgnum árini inntil í 1996, tá seinasta skipið í felagnum varð selt. Eftir tað varð hildið fram við Krambúðini hjá Thomsen, sum seldi matvørur og aðrar kai-relateraðar vørur til fiskafólkið á økinum. Í yvir 100 ár hevði felagið umboð fyri D.F.D.S., hvørs skip sigldi millum Føroyar, Ísland og Keypmannahavn.
Johan Mortensen og N.J. Mortensen[rætta | rætta wikitekst]
Johan Mortensen úr Øravík, fekk handilsbræví 1858 og setti seg niður á Tvøroyri. Handilsvirkið hjá Johan Mortensen gjørdist skjótt eitt tað størsta í Føroyum, sum eftir deyða hansara i 1889 varð gjørt til partafelag undir navninum A/S J.Mortensens Eftf. Ein sonur, N. J. Mortensen tók seg kortini burtur og fekk egið handilsvirki í 1911.
Hvannhagi[rætta | rætta wikitekst]
Hvannhagi verður mettur at vera besta pláss í Føroyum til tjóðargarð. Staðið er avbyrgt, men kortini væl atkomandi til gongu. Sjáldsamt jarðfrøðisligt landslag við einum fjøllbroyttum plantu- og djóralívi. Hvannhagi er eitt sermerkt og vakurt náttúruøki í norðaru helvt av Suðuroynni. Hann liggur avbyrgdur og kann bert røkkast til gongu. Vanliga verður gingið frá vestara endanum av Ovara vegi á Tvøroyri, og har verður gingið eftir einari gøtu norðureftir tvørturum fjallið.
Hvannhagi er kransað av steyrrættum fjallalíðum, og har slepst bert oman í tveimum støðum. Verður gingið oman eftir tí eystaru gøtuni, er eitt frálíkt útsýni norðureftir til Lítlu og Stóru Dímun.
Hvannhagi hevur eitt sjáldsamt jarðfrøðisligt landslag, sum er vælkent av jarðfrøðingum eisini í altjóða høpi.
Á hvørjum ári verður skipað fyri gongutúrum til Hvannhaga, og hetta er ein væl vitjaður útferðarstaður fyri bæði útlendingar og føroyingar.[1]
Hvannhagi er sundurbýttur hagi - Norðaripartur og Uttaripartur. Hagin hevur einki ásett markatal og liggur í tveimum markatalsbygdum. Hvannhagi Norðaripartur hevur 70 áseyðir. Seyðamarkið er "Fjøður mitt um heilt" á høgra oyra. Hvannhagi Uttaripartur hevur 72 áseyðir. Seyðamarkið er "Mitt um sýling" á vinstra oyra.
Søvn og gallarí[rætta | rætta wikitekst]
Á Tvøroyri er eitt bygdarsavn, sum eitur Tvøroyrar Bygda og Sjósavn. Savnið er í Doktaragøtu, tætt við Havnarlagið í gomlu Doktarahúsinum. Húsið hevur eisini verið býráðsskrivstova. Tað er Tvøroyrar Forninnisfelag sum rekur bygdarsavnið. Savnið eigur 1500 skrásettir lutir og 1700 myndir.[2] Formaður í felagnum er Einar Larsen. Á Tvøroyri er eitt gallarí, sum eitur Gallarí Oyggin. Tað er Palle Julsgart, sum eigur og rekur Gallarí Oynna. Gallaríið hevur skiftandi framsýningar við føroyskum og øðrum norðurlendskum listafólkum, umframt fasta framsýning við verkum eftir Palla Julsgart sjálvum. Í havanum og á økinum yvirav gallarínum eru fleiri standmyndir, sum Palle Julsgart hevur gjørt.[3]
Myndir av Tvøroyri[rætta | rætta wikitekst]
Frælsi, standmynd eftir Palla Julsgart.
Jóhan Olsen, bátasmiður, sum m.a. hevur smíðað Naddodd.
Trongisvágsfjørður, Tvøroyri, Trongisvágur og Øravíkarlíð.
Keldur[rætta | rætta wikitekst]
Slóðir[rætta | rætta wikitekst]
- Tvøroyrar Kommuna
- Myndasavn á Flickr hjá Erik Christensen
- Myndasavn á Flickr hjá Eileen Sandá
- Suðuroyar Kunningarstova
- Suðuroyar Portalurin
- Oyggin.fo, Gallarí Oyggin
Froðba · Trongisvágur · Tvøroyri · Ørðavík · Ørðavíkarlíð


text:
Foreldraumboðini hjá flokkunum 2018 - 2019
Á felags foreldrafundunum, sum vóru í septembur mánað, vóru foreldraumboðini hjá flokkunum í skúlanum vald. Foreldraumboð verða bert vald í flokkunum frá 1. til og við 6. flokk.
Umboðini, ið vóru vald, vóru hesi:
- 1. flokki: foreldrini hjá Balduri og Jóhan Paula
- 2. flokki: foreldrini hjá Ronju, Jóhannisi, Vár og Hans Meinhardi
- 3. flokki: foreldrini hjá Natasju, Emiliu og Heidi
- 4. flokki: foreldrini hja Holgar, Sofíu og Noomi
- 5. flokki: foreldrini hjá Anton, Aron og Boas
- 6. flokki: foreldrini hjá Elin og Gunnvá
Endamálið við at hava umboð fyri foreldrini vald er m.a. at arbeiða fyri trivnaðinum hjá flokkinum umframt at taka felags mál upp, sum hava við flokkin at gera.
Skúlin hevur saman við skúlastýrinum gjørt eitt skjal til foreldraumboðini at halda seg til, og tað liggur her


text:
Venjingartíðir veturin 2018/19
15. Okt 2018
Innanduraveningarnar í Badmintonhøllini byrja týsdagin 23. oktober. Leisturin verður nøkunlunda tann sama sum seinasta vetur. Venjari hjá børnunum verður Gunnar Sivertsen. Týsdag fara tey størru...
les meir
Grabbin settur í økið til frælsan ítrótt
09. Okt 2018
Týsdagurin 9. oktober varð ein góður dagur fyri okkum í Treysti. Fyri okkum bleiv eitt stórt fet tikið afturat í samband við økið til frælsan...
les meir
Jólaborðhaldið 2018 verður 23. november
01. Okt 2018
Nú er aftur jólaborðhald á skránni. Eins og undanfarin ár , so verður tað í róðrarneystinum í Árnafirði, og dagurin er fríggjadagin 23. desember kl....
les meir
Felags rennitúrur til Syðradal (Streymoy) - útsettur
11. Sep 2018
Sunnudagin 23. september ætla vit at gera ein hugnaligan felagstúr, har málið er Syðradalur (Dalurin Fagri) á Streymoynni. Har fara bóndahjúnini Anni og Thorvald at...
les meir
Kalsoyarrenningin 2018
11. Sep 2018
So er árliga Kalsoyar Renningin aftur á skránni. Leygardagin 15. september skipar Treysti enn einaferð fyri sera vælumtóktu Kalsoyar Renningini, har runnið verður frá...
les meir
FMU: 28 heiðursmerkir + 10 í boðrenningum
10. Sep 2018
Um vikuskfitið bleiv FM fyri ung hildið á Tórsbreyt í Havn. Treysti hevði 8 luttakarar við og teir kláraðuseg sera væl. Tey vunnu nemliga 12...
les meir
Opnar kappingar á Tórsbreyt
05. Sep 2018
Leygardagin og sunnudagin, beint eftir FM fyri ung, skipar Treysti fyri opnum kappingum í 800m og 3.000m fyri menn og kvinnur á Tórsbreyt. Menn og...
les meir
FM fyri ung verður um vikuskiftið
04. Sep 2018
Komandi vikuskifti 7. sept. til 9. sept. verður FM ung hildið á Tórsbreyt. Kappingarnar byrja fríggjakvøldið tá rimarenningar verða avgreiddar. Byrjað verður aftur við kappingunum...


text:
Boripallurin "West Hercules" er ávegis inn á Skálafjørðin, og annaðhvørt í kvøld ella tíðliga frá morgunstundini í morgin, verður hann sigldur inn á fjørðin og lagdur fyri íla útfyri Runavíkar havn.
Heitt verður á skip og bátar, sum er í økinum, tá boripallurin fer ímillum oyggjar og um firðir, at taka atlit til støddina og manøvrumøguleikarnar hjá "West Hercules" ta løtuna, hann brúkar um at sigla av Eystnesi inn á Skálafjørðin.
Ætlandi verður "West Hercules" liggjandi á fjørðinum í nakrar vikur. Nógv umvælingararbeiði skal gerast, og nógvur flutningur verður ímillum land og boripallin hesa tíðina. Fyrstu tíðina verður serliga nógv kavaraarbeiði, tí er tað ógviliga umráðandi, at óviðkomandi bátar halda seg burtur frá virkisøkinum kring um boripallin.
Runavíkar havn áleggur tí øllum bátum og skipum, sum ikki eru tengd at "West Hercules" og umvælingararbeiðnum, um ikki at koma nærri boripallinum enn 250 metrar. Hetta er galdandi frá komu til fráferð.
Tórbjørn Jacobsen,
havnarmeistari,
Runavíkar havn.


text:
Líknandi greinar
Rebekka Trygvadóttir gjørdist Føroyameistari í 50 metur bringu
Rebekka Trygvadóttir úr Ægir vann 50 metur bringu hjá kvinnum við tíðini 35.36 og nú havi eg mist talið, hvussu nógvar gullmedaljur Rebekka hevur vunnið, men tær eru nógvar. Nummar tvey gjørdist Sólvá A. Sigurðsson eisini úr Ægir og nummar trý gjørdist Petra A. Nielsen úr Suðuroyar Svimjifelag. Rebekka Trygvadóttir hevur havt eitt framúr gott Les meira…
Byggir Klaksvíkar Býráð ikki á fólkaræði?
Eftir hvast orðaskiftið millum borgarstjóran og 2. varaborgarstjóran í síðstu viku, so føli eg meg noyddan til at gera nakrar viðmerkingar. Sjálvur má eg hefta meg við, at borgarstjórin skýrir minnilutan sum ein grenjandi minniluta, ið als ikki ynskir nakað sum helst samstarv. Gunvá við Keldu hevur eisini víst á, at minnilutin hevur verið ein Les meira…


text:
Norðfra, í framleiður og selur føroyskar fiskavørur, verður við á Kulturnatten på Folketinget nú fríggjadagin 12 oktober.
Hetta er ein liður í at bjóða framm okkara góðu fiskavørur til danska marknaðinum.
Tað er ein sannroynd at enn vita danskir brúkarar líti um Føroyar og hvussu góður fiskurin er í veiddur verður runt um Føroyar.
Vit hava bestu umstøður nakar kann hugsa sær, bestu fiskimenn, góðar fiskileiðir, og sera góða rávøru.
Norðfra kemur at luttaka við kunning og smakkiroyndum av flaki og frikadellum, burtur úr línuveiddari hýsu.
Fyri Føroyar eru umráðandi at vísa framm okkara tilfeingi og er hetta ein liður í sølutilgongdini hjá Norðfra at verða við á hesum átakinum.
- Norðfra


text:
Hósdagin læt upp forvitnislig og litføgur tekstilframsýning í Müllers Pakkhúsi í Havn. Tað er fyrrverandi landsstýriskvinnan Jóngerð Purkhús av Velbastað, ættað úr Klaksvík, sum hevur gjørt listaverkini.
Jóngerð Purkhús, sum í vár fylti 80, hevur í nógv ár seymað teppi og myndir. Hon upplýsir, at hugurin til handarbeiði altíð hevur verið stórur. Hon minnist, at hon broderaði á barnaárum. Tá kom Maja
Síðani kom lestur, arbeiði og politikkur upp í leikin, og tá var ikki so nógv orka brúkt til hondarbeiði.
Tá hon gavst sum landstýrisfólk, fyrst í 90unum, teknaði Jóngerð seg til skeið hjá Jórun Poulsen. Síðani er nógv gjørt.
Tað er serliga liturin, sum hugtekur Jóngerð í arbeiðinum við tekstillist.
Tað eru Jónhild Joensen og Randi Vang, sum hava hjálpt til við at fáa hesi verkini savnaði til eina framsýning sum hesa. Tær hava sjálvar royndir við framsýningum av slíkum slag.
Jóngerð hevur havt góðar lærarar at lagt lag á. Serliga eru tað Jórun Poulsen og Nomi í Dali, sum hon hevur lært ómetaliga nógv av.
Fleiri av verkunum eru applikatiónir, ið hava serstøk myndaevni, onnur verk eru teppir í alskyns litum.
Framsýningin hjá Jóngerð Purkhús læt upp seinasta hósdag og er opin til 26. august, hvønn dag frá klokkan 14 til 18.


text:
Kaupthing Bank gevst í Føroyum og Eik yvirtekur virksemið28-12-2007
Íslendska Kaupthing-samtakið gevst við sínum virksemi í Føroyum á nýggjárinum. Eik og Kaupthing hava undirskrivað avtalu um, at Eik yvirtekur virksemið og kundaviðskifti hjá Kaupthing Bank í Føroyum
Eik innslag: Granskingargávan 200719-12-2007
Samrøða við Mariu Dam, granskara, og Bjarna Olsen, stjóra í Eik, um týdningin av, at vinnulívið stuðlar granskingini
Maria Dam fær Eik granskingargávuna 200718-12-2007
Maria Dam, granskari, hevur fingið granskingargávuna frá Eik Vísindagrunninum. Granskingargávan er DKK 50.000
On-line søla av atgongumerkjum til Bryan Adams-konsert14-12-2007
Beinleiðis sølan av atgongumerkjum til konsertina 4. juni 2008 við Bryan Adams er nú tøk her á heimasíðuni
Eik stuðlar konsert við Bryan Adams12-12-2007
Heimsgitni tónleikarin Bryan Adams hevur útikonsert í Føroyum 4. juni 2008. Eik stuðlar konsertini, og atgongumerki kunnu keypast her á heimasíðuni frá í morgin. Hygg at webcasti frá tíðindafundi í Eik, har Bryan Adams-konsertin varð avdúkað


text:
Um Elisu, sum hevur tað trupult. Hini siga, at hon lýgur, men hon hevur einki annað val, tí hon minnist einki frá barnaárunum, og mammuna nyttar einki at spyrja.
Nógv temu eru í skaldsøguni: saknur, svik og skuldarkensla.
Søgugongdin er uttaná næstan sum eitt ævintýr: at fara til eini manntóm hús at leita eftir svørum um fortíðina.
Álvarin í søguni gerst átrokandi, og avdúkingarnar eru skakandi lesnaður.
Bókin er um eina ferð aftur til barnaheimið at leita eftir sporum av lívinum og svarinum uppá, hví hon einki minnist.
Aftur


text:
- Tíðindi, mentan og ítróttur
Fimm grundsósir
Tak niður
Teitur Christensen, sjefkokkur í Fútastovu, greiðir frá um tær fimm grundsósirnar, sum eru hollandaise, velouté, tomat, espagnole og bechamel. Hesar sósir nevnast grundsósir, tí tær eru grundarlagið fyri fleiri aðrar sósir. T.d. er ein persillusós ein bechamel við persillu. Teitur greiðir frá, hvussu ein góð bechamel skal gerast. Soðið, 50% rómi og 50% mjólk við leyki, piparkornum og nellikum, skal hitast, og síðani skal tað gerast útá eitt sindur í senn við smøri og mjøli og pískast væl. Soleiðis fært tú eina góða grundsós
Sí eisini


text:
Tað er tað sama. Eg upplivi ofta foreldur, ið íðin billa sær sjálvum inn – og royna at billa okkum øðrum inn – at barnið hjá teimum er eitt lítið geni.
Har eru eingi mørk fyri, hvat hetta lítla barnið ikki kann. Tað dugdi at lesa, áðrenn tað fór í skúla. Roknibókin er langt síðani roknað, sjálvt um vit bara skriva marsmánað. Og tá tað kemur til listarligu og ítróttarligu evnini hjá hesum lítla, er tað bara eitt tigandi, imponerað og smáekstatiskt andlitsbrá, sum verður mett hóskandi.
Og har sita trúfastir bindiklubbar, vinmenn og onnur framviðfarandi hálvnikkandi og smámutlandi, sum beinanvegin verður tulkað sum ber undran av ágrýtnu foreldrunum, sum nú hava kastað seg yvir søgurnar um, hvussu blæan varð tveitt av, tá barnið bert var hálvtannað. Men tað er heldur ikki so løgið. Barnið hevur altíð verið so búgvið – ja, faktiskt bleiv barnagarðurin næstan lopin um, fáa vit at vita.
Tá ið onnur foreldur royna at sleppa upp í part við sínum barni, sum eisini hevur onkran yvir miðal eginleika, eru foreldrini at super-barninum skjót at bjóða hægri, sum var tað ein uppboðsøla. Ja, tá sleppa tey ordiliga at útfolda sína á ongan hátt subjektivu greining av sínum egna barni, ið sambært teimum sjálvum og opinberliga fleiri námsfrøðingum spreingir øll mørk fyri, hvat børn í hasum aldrinum yvirhøvur eru før fyri.
Aftaná at nokk so nógv er sagt um eitt lutfalsliga lítið barn, sum slett ikki er til staðar, og sum ikki hevur havt stórvegis ávirkan á heimin uttan fyri heimið, er stundin komin til obligatoriska men’ið. Vit skulu so sanniliga ikki halda, at hetta barnið fer lætt ígjøgnum lívið. Niks. ”Tað er faktiskt ordiliga synd”, verður sagt við eftirfylgjandi pausuni, ið skal fáa okkum lurtarar at bíða í spenningi eftir at vita hví… ”Hon fær næstan ongar avbjóðingar”, verður sagt í einum sera álvarsligum tó smílandi tóna. ”Og hon keðir seg í skúlanum”. Sjálvt um tey flestu av okkum hava kett seg í skúlanum, kann tað als ikki samanberast, fáa vit at vita beinanvegin.
Tá stemningurin ikki kann gerast nógv meira hátíðarligur sæð í ljósinum av, at tað bara er týsdagur, fáa vit frágreiðingina um sjáldsama navnið. Navnið, ið bæði hevur eitt ð, tvey accent aigu og sum sjálvandi ikki endar við -sen, skumpar ikki bara undir geniprosessina hjá hesum lítla, men vitnar eisini um vælreflekteraðu, mentanaráhugaðu og smáfrelstu vit-velja-Føroyar-foreldrini, sum við stoltleika hava doypt hetta barnið, ið eftir ætlan skal enda røttu megin miðal.
Alt hetta hóvastákið ímeðan óvitandi høvuðspersónurin stillisliga spælir úti í havanum.
Misskil meg ikki, eg eri avgjørt við upp á, at summi duga okkurt betri enn onnur. Eg eri eisini við upp á, at børn skulu fáa nógv sjálvsálit og annað gott við heimanífrá. Sjálvandi. Men har eru also summi foreldur, ið geva sínum barni ov nógvar møguleikar til at gerast smáósjarmerandi. Frá tí barnið er heilt smátt, fær tað – og øll onnur – at vita, hvussu sjáldsamt, fantastiskt og heilt einanstandi tað er. Tað gerst objekt fyri eini uppboðsølu av narsissistiskum superlativum, har foreldrini passionerað sleppa at dyppa hetta óskyldiga í sjálvhátíðarligan glans.
Úrslitið er eitt stakkals barn, sum skal liva upp til allar tær fínu glosurnar, og seinni eitt hálvvaksið menniskja, ið ikki dugir at spyrja inn til nakran annan enn seg sjálvan, men dugir at flenna eftir øllum øðrum enn sær sjálvum. Ímeðan summi verða fødd við eini gullskeið í munninum, verða hesi børnini fødd við einum spegli í hondini.
Og hetta er eitt sindur spell, tí tá alt kemur til alt, eru vit sum poppkorn. Summi poppa bara áðrenn onnur. Men fyrr ella seinni bresta vit øll so vakurt, og gerast øll líka ljóst grálig og líka ymiskt buklut – turr uttan og saftig innan – og vilja vera saman við øðrum fittum, stuttligum og spennandi poppkornum.


text:
Tóra við Keldu, lærari og Master í lærutilgongdum við sergrein í leiðslu- og organisatiónspsykologi og forkvinna í MEGD
- Kann tað hugsast, at kanningar og royndir í dag alt meira eru vorðnar stýrandi fyri, hvat næmingar arbeiða við í skúlanum og eisini ávirkar skúladagin hjá næmingunum? Um so er, hvat verður tá av persónligari autonomi, passandi og gevandi avbjóðingum og mennandi sambondum?
Millum annað hesar spurningar setir Tóra við Keldu í tíðargreinini í Dimmalætting hesa vikuna.
- Hugvekjandi, tí kunnu vit kanska venda hesum á høvdið? Royndir og kanningarnar skuldu frá byrjan vísiliga peika á, hvussu til stóð í føroyska fólkaskúlanum. Men kann tað hugsast, at kanningar og royndir í dag alt meira eru vorðnar stýrandi fyri, hvat næmingar arbeiða við í skúlanum og eisini ávirkar skúladagin hjá næmingunum? Um so er, hvat verður tá av persónligari autonomi, passandi og gevandi avbjóðingum og mennandi sambondum? Vandin er, at tað verður strembanin eftir úrslitum í kanningum, sum skapir skúlamentanina, heldur enn læring í eggjandi umhvørvi. Avleiðingin er, at her verða næmingarnir bidnir um at lesa, heldur enn at umstøðurnar leggja upp til eitt kveikjandi læru- og lesiumhvørvi, har teir sjálvir fara at lesa av egnum áhuga, tí tað gevur meining.
Lesið tíðargreinina HER


text:
Kashmir
Kashmir (kasjmirskt[1]: कॅशीर) er ein landslutur í Norðurindia [2]. Kashmir eru undir indiskum yvirræði, men Pakistan krevur rættin yvir Kashmir. Tó sýnist tað, sum India fær meira og meira ræði í Kashmir.
Tá ið Útsynningsásia fekk sjálvstýri í 1947, fóru Pakistan og India at klandrast um rættin til Kashmir. India helt, at teir áttu rættin til Kashmir, tí jallarnir av Kashmir høvdu frá fornari tíð verið hinduar. Pakistan segði, at teir áttu landið, tí meginparturin av fólkinum var muslimar, og tí at tær flestu áirnar, sum teir høvdu at veita út á velturnar niðri í dølunum, komu úr Kashmir.
Vápnahvíldarmarkið var ásett eftir Simlaavtaluni í 1972 ímillum Pakistan og India. Enn er ófriðarligt í Kashmir, tí India og Pakistan stríðast um øki [3].
Søga[rætta | rætta wikitekst]
Tá ið India varð býtt sundur í 1947, kom landsluturin Kashmir, har flestu fólk eru muslimar, undir India, har mesta fólkið er hinduar, ístaðin fyri islamska lýðveldið Pakistan, har tey flestu eru muslimar. Kríggj brast á, og landsluturin varð býttur ímillum tey bæði londini í 1949. Men fólkið í Kashmir vildi vera frælst, og i 1952 gjørdu teir landið til tjóðveldi. Tá brunnu teir saman, India og Pakistan, og India hersetti Kashmir.
Í 1965 brustu marknabardagar á ímillum Pakistan og India. Stríðið elvdi til altjóða spenning, tí at USA, Sovjetsamveldið og Kina høvdu politisk áhugamál í økinum, og tá ið Kina royndi at stuðla Pakistan, mótmæltu bæði Sovjetsamveldið og USA. Málið varð síðan skotið inn fyri ST at avgera. ST sendi herfólk at ansa eftir, inntil avgerð varð tikin. ST fekk partarnar at binda frið, og markið var óbroytt.
Í 1971 brast stríð á ímillum Pakistan og India um Kashmir. Í juni 1972 møttust báðir partar til friðarsamráðingar, fingu vápnahvíld í lag og samdust um, at India skuldi ráða yvir størra partinum av landslutinum [4].
Landafrøði[rætta | rætta wikitekst]
Í vestara parti av Himmaleia er gamalt jalladømi, sum eitur Kashmir. Kashmir er mest sum bara fjallalendi við nøkrum breiðum fruktagóðum dølum upp ímillum. Tann fruktabesti dalurin eitur Kashmirdalurin. Dalurin er allur veltur langt niðan í fjøllini, og brekkurnar eru lagdar í tvørteigar. Teir velta t.d. vín, rís, bummull, mais, grønmeti og hveiti, sum teir veita vatn á í turrtíðini.
Í Kashmirdalinum stendur høvuðsstaðurin Shrinagar. Shrinagar er fornur handilsstaður og gitin fyri yndisligar urtagarðar. Fólkini í býnum hava frá fornari tíð livað nógv av handaverki, til dømis at knýta teppir, at veva silki og at gera lutir úr leiðri.


text:
Nýggja føroyska trýeinigheitin: Stórkapitalurin, Fólkaflokkurin og útvarpstíðindini.
Um vikuskifti hevði Jørgen, floksformaður, sjálvur útvarpsreportasjuna frá landsfundinum
hjá Fólkaflokkinum.
Í síðstu viku var journalistur hjá útvarpinum orðstýrari
, tá kapitalistarnir, saman við politiska valdinum løgdu saman ráð um at ræna fólksins ogn.
(Og so øsa fólk seg upp um at ein diktari tók eitt sindur harðliga til orðanna um ein landsstýrismann.)
Restin av Kringvarpinum er rættiliga gott. Og Dagur og vika hevur eisini síni ljósaru eygablikk. Og Spiskamarið er gott dømi um, at Kringvarpið kann gera okkurt sum er fantastiskt og røkkur nógv longur enn bara ein góð sjónvarpssending.
Men fái nú skil uppá útvarpstíðindini.
(Tað koma sikkurt fleiri greinar í røðini
.)